شه‌ڕ و سێكس و مه‌رگ له دونیابینی شانۆی (سارا کەین)دا ~ نیهاد جامی - Baran\nشه‌ڕ و سێكس و مه‌رگ له دونیابینی شانۆی (سارا کەین)دا ~ نیهاد جامی\nسه‌یركردنمان بۆ تێكستی شانۆیی, زاده‌ی تێگه‌یشتنه بۆ لۆژیكی درامی, به‌ڵام ئه‌و لۆژیكه درامیه ڕێسایه‌كی نیه تاوه‌كو له‌وێدا جێگیر ببین و ئیدی ئه‌و لۆژیكه له‌ناو ڕێسایه‌كی ده‌ست نیشان كراو بمێنێته‌وه, به‌تایبه‌ت ئه‌و ده‌مه‌ی ڕووبه‌رووی فۆڕمێكیتری نووسین ده‌بینه‌وه, ئه‌وه وامان لێده‌كات له‌ئاستی جیاواز و له‌دنیابینی تێكسته‌وه بێینه ناو جیهانبینیه شانۆییه‌كه‌وه, تێكسته شانۆییه‌كانی سارا كه‌ین كه پێنج شانۆنامه‌یه و (باران) له سویدییه‌وه كردوویه‌تی بە كوردی, ڕووبه‌رووی ئه‌و تێگه‌یشتنه شانۆییه‌مان بۆ تێكست ده‌كاته‌وه, كه نووسین له‌ناو فۆڕمی تێكستی شانۆنامه له‌چه‌ند ئاستێكی بیركردنه‌وه‌ی شانۆیی ده‌مانباته ناو بونیادی زمانه‌وانی و ده‌لالی و پرسیاركردن له‌شوناسی ئه‌خلاقی زمان.\nگه‌ر بپرسین نووسه‌ر كێیه؟ ناچینه سه‌ر تێگه‌یشتنی نووسه‌ران بۆ وه‌ڵامی ئه‌و پرسیاره, هێنده‌ی به‌ره‌و ڕه‌وانیه‌كی ڕوونی پرسیار ده‌ڵێین نووسه‌ر ئه‌و ناوه‌ی ئیمزاكه‌ی ده‌چێته سه‌ر تێكست, لێره‌دا ژنێكه كه پێنج شانۆنامه ده‌نووسێت و دواتر خۆی ده‌كوژێت, دواهه‌مین شانۆنامه‌شی وه‌ك ده‌ستنووسی ته‌واو نه‌كراو به‌جێ دێلێت, لێره‌وه خوێندنه‌وه‌ی په‌یوه‌ندیی نێوان نووسه‌ر و تێكست هه‌میشه ده‌یه‌وێت ئه‌و كه‌لێنی په‌یوه‌ندییه به خوێندنه‌وه‌ی بیۆگرافیانه پڕ بكاته‌وه, كه نووسه‌ر له‌ناو تێكست بڕیاری داوه كه خۆی بكوژێت, یاخود تێكستی خۆكوژی بنووسێت.\nئه‌و ده‌ره‌نجامانه بڕیاری پێشووه‌خته‌ی خوێندنه‌وه‌ن, كه پشت به خوێندنه‌وه‌ی ژیاننامه‌ی نووسه‌ر ده‌به‌ستن, كه چاره‌نووسی ڕاكردن بووه له یاده‌وه‌ریه‌ك كه دۆخه ده‌روونیه‌كه‌ی پاڵیناوه به‌ره‌و خۆكوشتن, له‌هه‌ندێك تۆماری مێژوویی باس له‌و لاقه كردنه سێكسیه‌ی ده‌كرێت كه له‌ته‌مه‌نێكی به‌راییه‌وه له‌ناو خانه‌واده‌كه‌ی خۆی ڕووبه‌رووی بۆته‌وه.\nئه‌وانه تۆماری مێژووین, ئێمه فیلمی دیكۆمێنتاری له‌سه‌ر ژیانی نووسه‌ر درووست ناكه‌ین, تاپشت به‌و دیكۆمێنتانه ببه‌ستین, به‌ڵكو ده‌مانه‌وێت له‌ناو بونیادی تێكسته‌وه پرۆسه‌ی خوێندنه‌وه و ئاسته‌كانی زمان و مانا بدۆزینه‌وه, بۆیه به‌هیچ جۆرێك به‌ره‌و ژیاننامه‌ی نووسه‌ر ودیكۆمێنته‌كانی ئه‌و ژیاننامه‌یه نایه‌ین, كارمان ته‌نها له‌گه‌ڵ تێكسته و تێكستێكیش وه‌ك بونیادی زمانه‌وانی سه‌ربه‌خۆ سه‌یر ده‌كه‌ین, ئه‌وه‌ش له‌ده‌ره‌نجامدا ئێمه ڕووبه‌رووی خوێندنه‌وه‌ی پێنج تێكستی شانۆیی ده‌كاته‌وه كه سارا كه‌ین نووسیویه‌تی.\nشانۆگه‌ری “ته‌قینه‌وه‌كان” كاتێك ڕووداوه‌كانی له‌هاتنی ژن وپیاوێك بۆ ئوتێلێك ده‌یبینین, تێده‌گه‌ین له‌وه‌ی جه‌نگ به‌ته‌نیا جه‌سته‌ی مرۆڤه‌كان به‌ره‌و مه‌رگ نابات, هێنده‌ی مرۆڤ ته‌نیا ده‌كات, ته‌نیایی مرۆڤ له‌جه‌نگدا, دوورخستنه‌وه‌یه‌تی له‌ته‌واوی ئه‌و ئارامیه ڕۆحیه, ژیانی ته‌سلیمی ساته‌وه‌ختێكی نادیار ده‌كات, ترس ونیگه‌رانیه‌كانی مرۆڤ, ڕۆیشتنه به‌ره‌و مه‌رگ, مه‌رگێك ئه‌وان لێی ڕاده‌كه‌ن, كه‌چی بۆخۆیان له‌گه‌ڵ له‌ده‌رگادان مه‌ترسی ڕووبه‌روو بونه‌وه‌ی ده‌كه‌ن.\nكه‌شی ئوتێله‌كه وێنه‌ی ناخی ئه‌و مرۆڤانه‌یه كه به‌ره‌و ڕووی دێن, له‌بوونی سیسه‌مێك كه بۆ خه‌وتن وئارامی نیه, هێنده‌ی بۆ ساته‌وه‌ختێكی سێكسیه, چونكه هه‌موو موفره‌ده‌كانی تر به‌رزده‌بنه‌وه به‌ره‌و لای ئه‌و پڕۆسه سێكسیه, له‌بوونی “سیسه‌مێكی دوو كه‌سیی گه‌وره‌ی لێیه. باڕێكی بچكۆله وبتڵێك شه‌مپانیا له ده‌فرێكدا. ته‌له‌فۆنێك. چه‌پكێك گوڵی گه‌وره. دوو ده‌رگا- یه‌كێكیان ده‌چێته‌وه سه‌ر ڕاڕه‌وی هوتێله‌كه ئه‌وی تریان ده‌رگای گه‌رماوه” ته‌قینه‌وه‌كان/ سارا كه‌ین, وه‌رگێڕانی: باران, ده‌زگای چاپ وپه‌خشی سه‌رده‌م, 2016, لا 15\nچه‌پكه گوڵ وه‌ك ئاماژه‌یه‌ك بۆ خۆشه‌ویستی له‌ڕێگه‌ی سیمبولی دڵداری وه‌ك جوانی و بۆن, باڕێكیش بۆ ئه‌وه‌ی ئه‌و سیمبوله به‌ره‌و مه‌ستی بیانبات و مه‌ست بوونێك به سێكسكردن كۆتایی بێت, ئه‌وه بۆ ورووژاندنی سێكس نیه, هێنده‌ی ناخی ترساوی كاره‌كته‌ره, له‌پێداویستیه‌كانی كه له‌ڕێگه‌ی ترسه‌وه ده‌یه‌وێت به‌جۆرێكیتر وێنای بوونی ترساوی خۆی بكات.\nكرداری كاره‌كته‌ره‌كان له‌گه‌ڵ كه‌شی ژووره‌كه كرده‌یه‌كی هارمۆنی ده‌خوڵقێنن, كه ئه‌وان ئه‌و ڕاكردووانه‌ی ناو جه‌نگن, كه هیچ چێژێك له‌ژیانیان بوونی نه‌ماوه, جگه له‌گه‌ڕان وده‌رفه‌ت به‌دوای حه‌زه ناخیه په‌نگخواردووه‌كان, كه ناخی كاره‌كته‌ر و دیمه‌نی ژووره‌كه یه‌ك وێنه‌ی ئیرۆتیكی به‌رجه‌سته ده‌كات.\nئیان هه‌ست ده‌كات جه‌سته‌ی بۆگه‌نی گرتووه, خێرا به‌ره‌و گه‌رماوه‌كه ده‌ڕوات, ئه‌وه پاككردنه‌وه‌ی جه‌سته‌یه له‌پێناو بیركردنه‌وه‌و به‌ئه‌نجامگه‌یاندنی پڕۆسه‌یه‌كی سێكسی.\nئه‌وه‌ی له‌و سه‌ره‌تایه جێگه‌ی تێڕامانه, مه‌یلی سێكسی وترسه له مه‌رگ ئه‌و دووانه وه‌ك مۆتیڤێكی ناو دیمه‌نه‌كه وێنای ته‌واوی بونیادی نه‌ستی كاره‌كته‌ر ده‌كه‌ن, بۆیه ده‌مانچه‌كه وه‌ك ده‌لاله‌تێكی ترس خۆی ده‌خاته ڕوو.\nئێمه له فرۆیده‌وه ئه‌وه فێر بووین مرۆڤی تۆقیوو ئه‌و كه‌سه ترساوه‌ی كه به فۆبیا ناوی ده‌بات, له‌ساتی هێرشكردندا بۆ ئه‌وه هێرش ده‌كات, تا پارێزگاری له‌ناخی ترساوی خۆی بكات, واته هێرشكردنی داكۆكیكردنه له‌بوونی خۆی, ئیان له‌هه‌ستكردن به نێرایه‌تی نیه كه ده‌مانچه‌كه هه‌ڵده‌گرێت, به‌ڵكو ترس له‌مه‌رگ به‌ره‌و ئه‌و چه‌كه‌ی ده‌بات.\nئه‌و ترسه به‌ته‌نیا له‌وانه نیه كه هێزی چه‌كدارن, به‌ڵكو ترس له‌غه‌ریبه‌كان هۆكاری توڕه‌ییه‌تی, واته ئه‌و حاله‌ته فۆبیاییه هێرشكردنی جه‌سته‌یی و ڕه‌مزیه, جه‌سته‌یی له‌ڕێگه‌ی به‌كارهێنانی ده‌مانچه و ڕه‌مزیی له‌ڕێگه‌ی قسه‌كردن به‌غه‌ریبه‌كان “ڕقم له‌م شاره‌یه. بۆگه‌نی گووی لێ دێت. دۆم وپاكستانی گرتویانه‌ته‌وه” ته‌قینه‌وه‌كان, لا 18\nمه‌یلی سێكسی كاره‌كته‌ر به‌ره‌نجامی سه‌رسامی وخۆشه‌ویستی نیه, هێنده‌ی ترس له‌ته‌نیایی ده‌یه‌وێت ئه‌و كاره‌ی بۆ ئه‌نجام بدات, ئه‌وه شكستی خودی كاره‌كته‌ره كه ڕێگا نادات شتێك ڕوو بدات خۆی بۆ كیت ڕووت ده‌كاته‌وه, كیت كه گۆشتی به‌راز ناخوات ڕه‌نگه سه‌خت بێت له گۆشتی جه‌سته‌ی ئه‌و بۆ ورووژاندنی سێكسی بخوات, ئه‌وه بۆ كیت هیچ مه‌یلێكی سێكسی تیا نیه, هێنده‌ی وێنه‌یه‌كی كاریكاتۆریه “ئیان سه‌یری جله‌كانی خۆی ده‌كات ده‌چێته ئه‌و لاوه, هه‌موو جله‌كانی داده‌كه‌نێت و به‌ڕووتی له‌به‌رده‌میدا داده‌نیشێت) بیخه ده‌مته‌وه. (كه‌یت ده‌حه‌په‌سێت. پاشان ده‌ست ده‌كات به‌پێكه‌نین) ئیان: نایكه‌ی؟ نا. چونكه بۆنم ناخۆشه؟ (كه‌یت ئه‌وه‌نده‌ی تر پێده‌كه‌نێت) ئیان خه‌ریكه جله‌كانی له‌به‌ر ده‌كاته‌وه, به‌ڵام له‌شه‌رمه‌زاریدا, به‌هه‌ڵه قۆپچه‌كان داده‌خات, جله‌كانی كۆ ده‌كاته‌وه وده‌چێت له‌گه‌رماوه‌كه خۆی ده‌گۆڕێت” ته‌قینه‌وه‌كان, لا 22\nكیت له‌دۆخێكی ده‌روونیدایه و توانای سێكسكردنی نیه له‌گه‌ڵ ئیان, بۆیه خۆی لێ به‌دوور ده‌گرێت, ئه‌و خۆ به‌دوورگرتنه بۆ ئیان وه‌ك ئازارێك وایه, ئه‌وه هۆكارێكه كه هه‌رچۆنێك بێت ده‌ستی كیت ده‌باته ناوگه‌ڵی خۆی تا داده‌مركێته‌وه.\nلێره‌دا ئه‌و وێنه‌یه بۆ مه‌یلی سێكسی له‌لای كیت ته‌واو له‌ناو ترس و ئازارێك كاڵبۆته‌وه, نووسه‌ر ئه‌و وێنه‌یه ناخاته ناو وێنه‌یه‌كی مه‌جازی زمان و ده‌لاله‌تێكی هونه‌ریه‌وه, هێنده‌ی وه‌ك وێنه‌یه‌كی سرووشتیانه‌ی سێكسی ناو ژیان ده‌نووسێته‌وه, سێكس له‌و وێنه‌یه‌دا له‌نزمه منی بگۆ دێته ناو ئاخاوتن, ئه‌و وێنه‌یه په‌رده له‌سه‌ر ده‌مامكه ئه‌خلاقیه‌كانی كاره‌كته‌ر لاده‌بات, كه سێكس نه‌كردن و نه‌بوونی مه‌یل له‌لای كیت بۆ ئیان, دوو نهێنیمان بۆ ده‌خاته ڕوو, یه‌كێكیان ئه‌وه‌یه كه پێشتر ئه‌وان پێكه‌وه خه‌وتوون, ئێستا بۆ ئاماده‌ی ئه‌وه‌ی تیا نیه؟ ئاخۆ ئه‌و نه‌خه‌وتنه په‌یوه‌ندیی به‌وه‌وه هه‌یه كیت په‌یمانی به كاره‌كته‌رێكی نادیار داوه به‌ناوی شاون كه ئیتر هی ئه‌و بێت؟ ئایا شاون هۆكاره یاخود دۆخێكی ده‌روونی هۆكاره؟ یا نهێنیه‌كه له‌كوێدایه؟\nئێمه بۆ ئه‌وه‌ی بگه‌ین به‌وه‌ڵامی ئه‌و پرسیاره له‌سه‌ر دوو ئاست ده‌وه‌ستین, یه‌كه‌میان ئه‌وه‌یه كه كیت ئێستا شاون له‌ژیانیه‌تی ئه‌وه هۆكارێكه كه ڕێگا به‌خۆی نادات له‌گه‌ڵ ئیان بخه‌وێت “كیت: من چیتر ده‌زگیرانی تۆ نیم” لا 31\nتائێره دۆخێكی سرووشتیه, كه ئه‌وه هۆكاری نه‌خه‌وتن بێت, به‌ڵام لێره‌دا ڕووبه‌رووی ئه‌و پرسیاره ده‌بینه‌وه گه‌ر وایه بۆ له‌گه‌ڵی هاتووه تا له ئوتێل بمێنێته‌وه؟ ئێمه له‌سه‌ره‌تاوه ئه‌وان وه‌ك دوو خۆشه‌ویست ده‌بینین, ئیان ووته‌نی بۆ ده‌یرووژێنێت كه نایه‌وێت له‌گه‌ڵی بخه‌وێت؟\nهه‌ڵبه‌ت كیت ڕاستگۆیه له‌وه‌ی بۆ ماچی كردووه, به‌ڵام ئه‌و ماچه‌كه بۆ ئه‌وه ده‌گه‌ڕێنێته‌وه كه خۆشی ویستووه, لێره‌دا خۆشه‌ویستی خۆی بۆ ئیان ناشارێته‌وه, هه‌ر به‌و هۆیه‌شه‌وه ماچی كردووه, كه‌چی له‌گه‌ڵیشی ناخه‌وێت به بیانوی ئه‌وه‌ی ئێستا په‌یمانی به‌كه‌سێكیتر داوه‌و ده‌زگیرانی ئه‌وه, ئه‌وه‌ش ئه‌وه‌مان بۆ ده‌خاته ڕوو كه كیت سه‌رباری ئه‌وه‌ی هه‌ست به‌ته‌نیایی ده‌كات و ده‌یه‌وێت له‌ڕێگه‌ی دوو په‌یوه‌ندیی خۆشه‌ویستیه‌وه هه‌ست به دڵنیایی بكات, له‌هه‌مانكاتدا تووشی دووفاقی كه‌سێتی هاتووه به‌وه‌ی دوو په‌یوه‌ندیی وه‌ك ته‌واوكردنی هه‌سته سۆزداریه‌كانی خۆی ده‌یبینێت.\nبوونی ئه‌و كه‌سێتیه دووفاقیه په‌یوه‌سته به‌دۆخی ده‌روونی كاره‌كته‌ره‌كان, وه‌ك له‌په‌یوه‌ندیه به‌رده‌وامه‌كانی ئیان هه‌ستی پێده‌كه‌ین, زمان له‌و ساته‌دا هێشتا نزمتر ده‌بێته‌وه, ئاخاوتن زمان ڕووت ده‌كاته‌وه له‌حه‌قیقه‌تی بوونی كاره‌كته‌ر, بۆیه هه‌ریه‌كه‌یان له‌سه‌ر هاوڕه‌گه‌زبازی ده‌یانه‌ویًت پرسیار له‌وه‌ی تر بكه‌ن, كه تاچه‌ند ئه‌و كاره‌یان له‌ژیاندا ئه‌نجامداوه.\nلێره‌وه ته‌واوی دیمه‌نه‌كه ده‌چێته سه‌ر وێنه‌یه‌كی ئیرۆتیكیانه و خاڵی ده‌بێته‌وه له‌سه‌ر ماناكانی عه‌شق, هێنده‌ی ئیرۆتیكای جه‌سته ده‌بێته تاكه پاڵنه‌رێك بۆ قسه‌كردن له‌خۆشه‌ویستی و هۆگربوون به‌ویتر.\nئه‌وه له‌پاڵ مه‌رگ ده‌بنه مۆتیڤێك كه سه‌ره‌نجام وه‌ك دوالیزمی سێكس و مه‌رگ ته‌واوی ئه‌و دیمه‌نه داگیر ده‌كه‌ن, هه‌میشه ئه‌و دوو كاره‌كته‌ره ده‌بنه‌وه دوالیزمی یه‌كتری (سێكس/ مه‌رگ), (خۆشه‌ویستی/ خۆشنه‌ویستن), (بوون/ نه‌بوون), (حه‌ز/ ڕق لێبوونه‌وه).\nمانه‌وه‌یان له‌شه‌ودا ده‌ریده‌خات كه كیت له‌لایان ئیان لاقه‌كراوه, لاقه‌كردنێك به‌پێی مه‌یله سێكسیه‌كانی ئیان ئه‌نجامدراوه كه ئازارێكی ته‌واوی به كیت به‌خشیووه, ئه‌وه بۆ كیت وه‌ك توندوتیژیه‌ك كاریگه‌ریه‌كه‌ی ده‌ركه‌وتووه نه‌وه‌ك وه‌ك مه‌یلێك بۆ چێژ وله‌زه‌ت, چونكه ئه‌و لاقه‌كردنه به‌درێژایی ئه‌و شه‌وه به‌چه‌ندین شێوه دووباره بۆته‌وه.\nكه‌یت: ناتوانم میز بكه‌م. هه‌ر خوێن دێت.\nئیان: ئاو زۆر بخۆره‌وه.\nكیت: پیساییش ناكه‌م. دێشێت.\nئیان: به‌م زوانه چاك ده‌بێت. لاپه‌ڕه 54\nتوندوتیژیی وه‌ك به‌شێكی سه‌ره‌كی له‌شانۆنامه‌كانی سارا كه‌ین\nجه‌نگ لاقه‌كردن و برسێتی وه‌ك ئاكارێكی ژیان وێنا ده‌كات, بۆیه هاتنی سه‌ربازه‌كه بۆ ناو ژووری ئوتێله‌كه بۆ خۆی ئه‌و وێنه‌یه نیشان ده‌دات, كه سه‌ربازه‌كه و ئیان ئیتر سه‌ر به‌یه‌ك ئه‌خلاقی بیركردنه‌وه‌ن, دوو مرۆڤی تۆقیو له‌ژیان ئیان په‌لاماری جه‌سته‌ی كیت ده‌دات, سه‌ربازه‌كه‌ش په‌لاماری گۆشتی به‌راز ده‌دات تا بیخوات.\nئه‌و برسێتیه ترسی مه‌رگه له‌وه‌ی ژیان له‌ده‌ست بدات, بۆیه ئاسته‌كانی چێژ زه‌وت ده‌كات, تاوه‌كو له‌ده‌ستی نه‌چێت, وه‌ك چۆن سه‌ربازه‌كه باس له‌وه ده‌كات كه چۆن سواری ئافره‌ته‌كان بووه, به‌واتای ئیان و سه‌رباز سه‌ر به‌یه‌ك سیستمی ئه‌خلاقین, نێربوونیان ڕه‌وایه‌تی و چه‌ك و لاقه‌كردنیان پێده‌دات, ئه‌وان حه‌ز به‌یه‌كیش نه‌كه‌ن هه‌ر یه‌كه‌یان ئه‌ویتر به‌دوژمنی خۆی بزانێت سه‌ره‌نجام یه‌ك بیركردنه‌وه‌و سیستمی ئه‌خلاقی كۆیان ده‌كاته‌وه.\nكوشتن و سێكس له‌لای سه‌رباز سه‌ر به‌ئاره‌زووی تاڵانكارین, بۆیه وه‌ك وێنه‌یه‌كی تاڵانكردنی ئه‌ویتر ده‌یبینێت, كه هیچ به‌هایه‌كی نیه, ئه‌وه له‌لای نووسه‌ر چه‌نده هۆكاری شه‌ڕه هێنده‌ش ئه‌وه نێره‌كانن سه‌ر به‌و هێزه تاڵانكاریه‌ن.\nسه‌ره‌نجام ده‌یانه‌وێت خراپه‌كاریه‌كانیشیان وه‌ك پاڵه‌وان بوون سه‌یر بكرێت, پاڵه‌وانێكی گوناهباری بێگوناه, وه‌ك له‌لای سه‌ربازه‌كه ده‌یبینین كه داوا له ئیان ده‌كات مادام ئه‌و ڕۆژنامه‌نووسه بۆچی باسی چیرۆكه‌كانی ئه‌و ناكات له ڕۆژنامه‌دا, له‌هه‌مان كاتدا ئیان هه‌ندێك چیرۆكی تر باس ده‌كات, كه هه‌مان وێنه‌ن, به‌ڵام باس له‌نهێنی سێكسی ناو جه‌نگ ناكات.\nدیدی ساره كه‌ین بۆ سێكس و مه‌رگ و شه‌ڕ ته‌واو نزیكه له‌كتێبه ده‌روونشیكاریه‌كه‌ی فرۆید له‌و سیانه‌یه, تێگه‌یشتنه‌كانی بۆ مه‌رگ و سێكس ڕوانینێكی شه‌ڕخوازانه‌یه, نه‌ك له‌وه‌ی هێزه سیاسی و گروپه چه‌كداره‌كان ئه‌نجامه‌ی ده‌ده‌ن, به‌ڵكو شه‌ڕ وه‌ك ئه‌و ئه‌خلاقه وێرانكاریه‌ی ناخی مرۆڤ كه ته‌واو دنیای یه‌كتریان پڕ كردووه له وێرانكردن.\nرووداوه‌كان وه‌ك یه‌كن, له‌سه‌رووی هه‌ر یه‌كێكه‌وه ده‌سه‌ڵاتێكیتر هه‌یه, ئه‌وه ئه‌خلاقی شه‌ڕه, ئیان كه شه‌وی ڕابردوو به ده‌مانچه‌یه‌كه‌وه كیت ناچار ده‌كات كه سێكسی له‌گه‌ڵ بكات, ئێستا به‌هه‌مان شێوه سه‌ربازه‌كه سێكس له‌گه‌ڵ ئیان ده‌كات.\nسێكس كه بازنه‌ی ناو ڕووداوه‌كانی شانۆنامه‌كه‌ی داگیر كردووه, به‌ڵام چه‌قی ئه‌و بازنه‌یه سێكس نیه, به‌ڵكو شه‌ڕه, شه‌ڕ تیره‌یه‌كی بۆ مه‌داری بازنه‌كه كێشاوه به سێكس.\nئه‌و بازنه‌یه‌كه له‌نێوان سێكس و شه‌ڕ, پانتایی مه‌رگه, مه‌رگێك له‌سه‌ر خۆ كه به‌ئه‌شكه‌نجه‌ی جۆراو جۆر ته‌واو ده‌بێت, سه‌ربازه‌كه هه‌ردوو چاوه‌كانی ئیان ده‌خوات, لێره‌وه ئیان ده‌بێته كوێرێك, به‌ڵام كوێریی له‌ئه‌ده‌بیاتی كلاسیكدا به‌تایبه‌ت له‌لای ئۆدیب كاردانه‌وه‌یه‌كی ئه‌خلاقیه له ئاشكرا بوونی تاوان, كه‌چی لێره‌دا گه‌یشتنه باڵای لوتكه‌ی شه‌رانگێزیه‌تیه, وێنه‌یه‌كی سادیانه بۆ جه‌سته‌ی ئه‌ویتر بنیات ده‌نێت.\nمرۆڤه‌كان چه‌نده خوڵقێنه‌ری كاره‌ساتن, سه‌ره‌نجام ساته‌وه‌ختێك هه‌یه هه‌ست به‌خراپی خۆیان بكه‌ن, سه‌ربازه‌كه وه‌ك پاڵه‌وان خۆی وێنا ده‌كات, له‌كۆتاییه‌كانی دیمه‌نی سێیه‌مدا ئێمه ئه‌و وه‌ك مرۆڤێكی سادی ده‌بینین, ئیان وه‌ك ماسۆشیه‌ك, به‌هۆی ئه‌وه‌ی ڕازی نیه باس له‌و مرۆڤه سادیه بكات له‌ناو ڕۆژنامه‌دا ئه‌و كاره‌ش ڕووبه‌رووی لاقه‌كردن و ده‌ركردنی چاوه‌كانی ده‌كاته‌وه.\nكه‌چی ئه‌و وێنه توندوتیژیه له‌سه‌ره‌تای دیمه‌نی چواره‌م ده‌چێته ئاستێكیتره‌وه, ئاستێكی ئه‌خلاقی تیایدا پاڵه‌وان هه‌ست ده‌كات هیچ نیه, جگه له مرۆڤێكی گاڵته‌جار, ئه‌و گاڵته‌جاربوونه‌ی كردوویه‌تیه پاڵه‌وانی كاریكاتۆریی, كه كێی ویست ده‌یكوژێت لاقه‌ی ده‌كات ئه‌تكی ده‌كات, به‌ڵام دوای ئه‌وانه چی؟ هه‌ر ئه‌وه‌یه وای له‌سه‌ربازه‌كه كردووه له‌سه‌ره‌تای دیمه‌نی نوێ به ده‌مانچه‌كه خۆی كوشتبێت و مێشكی له‌ناو ژووره‌كه ڕژابێت.\nدیمه‌نی سێیه‌م ئه‌گه‌رچی هه‌مان ئوتێله, به‌ڵام له‌ڕاستیدا هاوتاكردنه‌وه‌ی دنیای ده‌ره‌وه‌ی ئوتێله‌كه‌یه, چونكه ئیتر كیت له‌وێ نادۆزرێته‌وه, بۆیه ئه‌و دنیایه هاوتاكردنه‌وه‌یه به ده‌ره‌وه, به‌واتایه‌كیتر شوێنێك نیه ئارام بێت بۆ مرۆڤ, هه‌موو شوێنه‌كان هه‌ڵگری ده‌لاله‌تی مه‌رگه.\nئوتێل كه ته‌نیا شوێنی موسافیره‌و سبه‌ینێ به‌جێی دێلێت, به‌ڵام لێره‌دا ئه‌و شوێنه له ده‌لاله‌تێكی واقعیه‌وه ده‌چێته سه‌ر ده‌لاله‌تێكی ڕه‌مزیی, ڕووداوه‌كان هه‌ر له‌وێ به‌بێ كیت ڕوو ده‌ده‌ن, پرسیاره‌كه ئه‌وه‌یه ئه‌و جه‌نگه بۆ هێنده درێژه؟ ئه‌ی ئه‌وه نیه كاتێك سه‌ربازه‌كه خۆی كوشتووه و ئیان كوێركراوه, كیت به مناڵێكه‌وه دێته‌وه.\nئه‌و سه‌ره‌تایه هه‌وڵی ئیانه بۆ خۆكوشتن, به‌ر له‌وه‌ی بیر له‌وه بكه‌ینه‌وه, ئاخۆ ئه‌و مناڵه خه‌ونی ئاینده‌ی مرۆڤه‌كانه, مناڵه‌كه ده‌مرێت, دیمه‌نه‌كه به‌ره‌و قوڵایی كۆتاییه‌كی سریالیانه هه‌نگاومان پێ ده‌هاوێت.\nدیمه‌نی پێنجه‌م و كۆتایی, كۆتایی هاتنه به‌هه‌ر ده‌لاله‌تێكی واقعی, به‌وه‌ی شوێن پانتایی بوونه, بۆیه مناڵه مردووه‌كه له‌ژووره‌كه ده‌نێژرێت, ململانێكه له‌و دوالیزمه‌ی ده‌گۆڕدرێته سه‌ر (كوێریی/ برسیه‌تی) كه هه‌ردووكیان له‌سه‌ر سێكس كۆده‌بنه‌وه, كیت برسیه‌تی ناچاره بچێته ده‌ره‌وه جه‌سته‌ی خۆی ببه‌خشێته سه‌ربازه‌كان تا له‌برسیه‌تی ڕزگاری بێت, ئیان كوێرو نابینایه, بیر له‌خۆبه‌تاڵكردن ده‌كاته‌وه و په‌نا ده‌باته به‌ر ده‌ستی خۆی, ئه‌و ده‌ستانه‌ی له‌ناو گه‌ڵیه‌تی دوای خاوبوونه‌وه ده‌یه‌وێت خۆی پێبكوژێت.\nناتوانێت ئه‌و كاره بكات.. خۆی پیس ده‌كات.. باوه‌ش به سه‌ربازه مردووه‌كه ده‌كات.. گۆڕه‌كه هه‌ڵده‌كه‌نێت.. له‌گۆشتی منداڵه مردووه‌كه ده‌خوات.. كیت دێته‌وه خواردن و خواردنه‌وه‌ی هێناوه, ده‌زووله‌ی خوێن به‌ناو ڕانیدا دێته خواره‌وه, هه‌مان وێنه‌ی سێكس و مه‌رگ ئه‌و كۆتاییه داگیر ده‌كات, به‌ڵام له‌دنیایه‌كی بیكیتیانه زیاتر نزیكه, له‌و هه‌موو جوله و ڕووداوه بێهوده‌ییانه‌ی ئه‌نجامی ده‌دات, ئه‌گه‌رچی هێشتا سه‌رباری دلًڕه‌قی ئیان له‌لاقه‌كردن و سرووشت له‌كوژرانی مناڵه‌كه‌ی و ڕزگاربوون له‌برسێتی له‌لایان سه‌ربازه‌كانه‌وه له‌ڕێی ئه‌و هه‌موو ئازاره جه‌سته‌یی و توندوتیژیه, كه‌چی هێشتا سۆزو میهره‌بانی به‌رجه‌سته ده‌كات و “كه له‌نانپێدانی ئیان ده‌بێته‌وه, به چیچكانه‌وه بۆ گه‌رمی, كه‌مێك له‌ولایه‌وه داده‌نیشێت, له جنه‌كه ده‌خواته‌وه, په‌نجه‌ی ده‌مژێت” لاپه‌ڕه 88\nسوپاسكردنی له‌لایان ئیان و بارینی باران سه‌ره‌تایه‌كیتره, سه‌ره‌تایه‌كی نادیار, سه‌خته شته‌كان وه‌ك خۆیان لێبێته‌وه, گه‌ر ئه‌و كۆتاییه بۆ كۆتایی هاتنی جه‌نگ بێت, ئاخۆ چی له‌ژیانێك بكه‌ین, پیاوه‌كان لاقه‌كران و چاویان كوێركرا و ژنه‌كان به‌قه‌د ژماره‌ی سه‌ربازه‌كان په‌لامار دران و ڕووبه‌رووی ئه‌شكه‌نجه كرانه‌وه, ئایا ئه‌وه بێمانایی بوونی مرۆییمان نیه له‌لای سارا كه‌ین وه‌ك ته‌قینه‌وه‌كانی بوونمان؟ یان كۆتاییه‌كه بۆ ماناكانی ژیاندۆستی و خراپه‌كاری هه‌موو شتێكی لێ پیس كردین و بوونی خۆمانی لێ زه‌وت كردین؟ ئه‌وه كاره‌ساتی سه‌ره‌كی و ماڵوێرانی ئێمه‌یه له‌و دنیایه كه مه‌رگ له‌ڕێگه‌ی شه‌ڕ وسێكسه‌وه بۆی به‌رهه‌مهێناین.\nئه‌و تێگه‌یشتنه فرۆیدیه, به‌ناو تێكستی تردا درێژ ده‌بێته‌وه, به‌تایبه‌ت له‌شانۆنامه‌ی “ئه‌ڤینی فایدرا” كه گه‌ڕانه‌وه‌یه بۆ ئه‌فسانه‌ی ئۆدیب, ئه‌وه‌ش له‌تێگه‌یشتنی فرۆیده‌وه ده‌یه‌وێت ئه‌وینی كوڕ و دایك وه‌ك گرێیه‌كی مرۆڤی مۆدێرن بخاته ڕوو, ئه‌وه‌ی له‌م شانۆنامه‌یه‌دا ده‌رده‌كه‌وێت هۆگری ژنه بۆ كوڕی هاوسه‌ره‌كه‌ی دوای ئه‌وه‌ی شووی پێكردووه‌و كه ده‌بینێت كوڕی پیاوه‌كه نه‌خۆشی سێكسی هه‌یه, هه‌رچه‌نده كچه‌كه‌ی خۆی ئامۆژگاری ده‌كات, به‌ڵام ژنه‌كه (فایدرا) ئه‌ڤینی خۆی بۆ كوڕ (هیپۆلیتۆس) ناشارێته‌وه.\nسارا كه‌ین نایه‌ت سه‌رله‌نوێ ئه‌فسانه‌ی ئۆدیب بنووسێته‌وه, هه‌ڵبه‌ت نووسینه‌وه ئه‌نجام نادات, هێنده‌ی مه‌یلی سێكسی ئۆدیب بۆ بنیاتی كاره‌كته‌ر لای هیپۆلیتۆس ده‌خوڵقێنێت, له‌هه‌مانكاتدا به‌هه‌مان ئه‌و مه‌یله سێكسیه بونیاتی كه‌سێتی فایدرا ده‌كات, بۆیه گفتوگۆكانی كوڕ له‌گه‌ڵ باوه‌ژنه‌كه‌ی له سنووری سێكس ده‌رناچێت, ئه‌و وێناكردنه‌ی په‌یوه‌ندیه له‌باره‌ی سێكسه‌وه وای كردووه ئه‌ده‌بی كه‌ین وه‌ك ئه‌ده‌بی لۆرانس له‌ناو سێكسدا بیبینین, به‌ڵام ئه‌ده‌بێك له‌ده‌ره‌وه‌ی زمانێكی بارگاویی به ده‌مامك و یان مه‌جاز و ده‌لاله‌تی هونه‌ری, هێنده‌ی زمان گێڕانه‌وه‌ی چیرۆكێكه به‌شێوه‌یه‌كی ساده وه‌ك ئه‌وه‌ی له‌ژیاندا ڕوو ده‌دات.\nئه‌و دوو مرۆڤه مه‌یلیان بۆ سێكس وه‌ك یه‌كتریه, به‌ڵام ئامانجیان ته‌واو جیاوازه فایدرا له‌سێكسدا ده‌یه‌وێت خۆشه‌ویستی وه‌ده‌ست بێنێت, هه‌رچی هیپۆلیتۆسه ته‌نیا مه‌به‌ستی تێپه‌ڕینی ڕۆژه‌كانه, كرده‌ی سێكسیش وه‌ك فایدرا به درێژكردنه‌وه‌و وابه‌سته‌كردنی په‌یوه‌ندیی نابینێت, هێنده‌ی وه‌كو مه‌رگی زمان و په‌یوه‌ندیی سه‌یری ده‌كات.\n“هیپۆلیتۆس: ئه‌گه‌ر جووت بین, ئیتر هه‌رگیز قسه له‌گه‌ڵ یه‌كتر ناكه‌ینه‌وه.\nفایدرا: من له‌وانه نیم.\nهیپۆلیتۆس: به‌ڵام من وام” ئه‌ڤینی فایدرا/ سارا كه‌ین, وه‌رگێڕانی: باران, ده‌زگای چاپ وپه‌خشی سه‌رده‌م, 2016, لا 27\nئه‌و ئه‌وینه‌ی فایدرا مه‌یلێكی پڕ له‌سێكس و ڕووبه‌رووی جه‌سته‌ی زڕ كوڕه‌كه‌ی ده‌بێته‌وه, كوڕ هه‌رچه‌نده نه‌یه‌وێت ئه‌وه ڕوو بدات, به‌ڵام ئه‌و نه‌ك تام له‌جه‌سته‌ی وه‌رده‌گرێت, به‌ڵكو ده‌یه‌وێت دووباره‌ش ببێته‌وه.\nپه‌یوه‌ندیی فایدرا و كچه‌كه‌ی (سترۆف) به هیپۆلیتۆس په‌یوه‌ندیه‌كی سێكسی ڕوونه كه هه‌ریه‌كه‌یان له‌وه‌ده‌ست كه‌وتنی ئه‌ودا بوونه, سه‌ره‌نجام كه ده‌ستیان نه‌كه‌وتووه, بێئومێد بوونه, ئه‌وه به پلانێكی دایك (فایدرا) ده‌چێته بازنه‌یه‌كی سێكسی ئه‌خلاقیه‌وه, به‌وه‌ی وا بڵاو ده‌كاته‌وه كه هیپۆلیتۆس لاقه‌ی كردووه.\nله‌هه‌مووی سه‌یرتر ئه‌وه‌یه هه‌ردووكیان پێی ده‌ڵێن وه‌ك باوكتی, ئه‌و ده‌سته‌واژه‌یه ده‌ریده‌خات په‌یوه‌ندیی ژنه‌كان به‌پیاوه‌كان له‌ماڵ هه‌وڵدانه بۆ وه‌ده‌ست كه‌وتنی سێكس, چونكه كچه‌كه‌ی فایدرا هه‌وڵی داوه له‌گه‌ڵ هاوسه‌ری دایك سێكس بكات, ئه‌وه‌ش دواتر له‌ده‌یالۆگێكیتردا ته‌واو ئه‌و گومانه‌مان ده‌بێته یه‌قین “هیپۆلیتۆس: به‌ڵێ. ئاماژه‌م به‌وه‌ش كرد كه تۆ له‌گه‌ڵ مێرده‌كه‌یدا بوویت” ئه‌ڤینی فایدرا, لاپه‌ڕه 36\nكاتێك سترۆف بابه‌تی لاقه‌كردن به هیپۆلیتۆس ده‌ڵێت ئێمه له‌به‌رده‌م مه‌عریفه‌ی زانینی ڕووداوێك نین, كه زمان ببێته هۆكارێك بۆ تێگه‌یشتن, به‌ڵكو زمان ده‌بێته‌وه ناوه‌ندێكی ترازاو كه سه‌خته مرۆڤه‌كان بیانه‌وێت سه‌رباری ساده‌بوونه‌وه بتوانن له‌یه‌كتری تێبگه‌ن.\nئه‌و له‌یه‌كتر تێنه‌گه‌یشتنه بۆمان ده‌خاته ڕوو, كه فایدرا له‌و ئه‌وینه بێسووده‌دا نه‌یتوانیووه به‌رده‌وام بێت, بۆیه خۆی له‌سێداره داوه, بۆ ئه‌وه‌ی هیپۆلیتۆس بیگوناه له‌و كاره ده‌رنه‌چێت, كاغه‌زێكی جێهێشتووه, گوایه هۆكاری خۆكوشتنی ئه‌و بووه چونكه لاقه‌ی كردووه.\nلێره‌دا ئێمه ڕووبه‌رووی قوربانیه‌كی ئه‌و ئه‌ڤینه ده‌بینه‌وه, قوربانیه‌كی عاشق, كه شێتانه تا ئاستی مه‌رگ عه‌شقێكی ویستووه, عه‌شقێك به‌هیچ شێوه‌یه‌ك له‌ئاستی كۆمه‌ڵایه‌تی قبووڵ كراو نه‌بێت, به‌ڵام له‌ئاستی ئیرۆتیكیدا مافێكی ڕه‌وای فایدرایه, به‌بێ ئه‌وه‌ی ئه‌وه‌مان بیر بچێت, ئێمه له‌به‌رده‌م گوناهبارێكی بێگوناهداین.\nكچ و قه‌شه هه‌ردووكیان ده‌یانه‌وێت كوڕ نكوڵی له‌و تاوانه بكات, تاوه‌كو له‌زیندان ئازاد بێت, چونكه ئازاد نه‌بوونی ده‌بێته هۆی له‌ده‌ستدانی عه‌رشی پاشایه‌تی, به‌هۆی ئه‌وه‌ی ئه‌وی شازاده لاقه‌ی باوه‌ژنه‌كه‌ی كردووه, كه‌چی ئه‌و تاكه كه‌سێكه كه ئاماده نیه بڵێت ئه‌و كاره‌م نه‌كردووه.\nله‌هه‌موو ئه‌مانه سه‌یرتر ئه‌وه‌یه چاره‌سه‌ری درامیه‌كه‌ی ئه‌و دیمه‌نه‌ی نێوان هیپۆلیتۆس و قه‌شه ئه‌ویش به چاره‌سه‌رێكی سێكسی به‌هه‌مان وێنه‌ی فایدرا ته‌واو ده‌بێت, بۆ ئه‌وه‌ی قه‌شه بڵێت منیشی لاقه كرد, به‌ڵام ئه‌و وێنه نائه‌خلاقیه سه‌یره هه‌مان دیدی كامۆییانه‌ی كالیگۆلامان بیر دێنێته‌وه, كه بۆچی سێكس سه‌ر له‌نوێ به‌بێ هیچ هۆكارێك ده‌یه‌وێت وێنه‌یه‌كی نائه‌خلاقی به‌و كاره‌كته‌ره ببه‌خشێت؟\nله‌ڕاستیدا پرسیاری له‌م چه‌شنه ده‌كرێت ببردرێته ئاستی گومانه‌وه, چونكه نووسه‌ر مه‌به‌ستیه‌تی ئه‌و فه‌زا سێكسیه بكاته ده‌روازه‌ی تێگه‌یشتن له‌بونیادی درامی شانۆنامه‌كانیدا, بۆیه ئه‌و دیده كامۆییه هه‌مان دیدگای سارا كه‌ین بۆ شانۆنامه ده‌یخوڵقێنێته‌وه, كه سێكس ته‌واوی دنیابینی وجیهانبینی كاره‌كته‌ر داگیر ده‌كات و دیمه‌نه شانۆییه‌كان به مژینی چۆكی كوڕ ده‌باته لوتكه.\nته‌نانه‌ت كاتێك حه‌شاماته‌كه كۆ ده‌بنه‌وه بۆ كووشتنی, دیسان چاره‌سه‌ره‌كان ململانێكه به‌كوشتنی سێكس ته‌واو ناكه‌ن, چونكه كوشتنی كوڕ كۆتایی هاتنه به‌و ده‌نگۆی لاقه سێكسیه, به‌ڵام له‌هه‌مووی سه‌یرتر ئه‌وه‌یه هه‌ندێك تاوانه‌كانیان ده‌رنه‌كه‌وتووه بۆیه بێگوناهن, له‌نمونه‌ی باوك (تیسیوس) ده‌نا ئه‌و له‌گه‌ڵ كچی هاوسه‌ره‌كه‌شی سێكسی كردووه, كچ (سترۆف) له‌گه‌ڵ هیپۆلیتۆس به‌هه‌مان شێوه.\nباوك ده‌ستی ناچێته كوشتنی كوڕه‌كه‌ی, چونكه ده‌زانێت ئه‌و گوناهباره به گوناهه‌كانی خۆی, ئه‌وه‌ش سه‌ر له‌نوێ ململانێكه ده‌باته‌وه ناو سێكس, ئه‌و ده‌مه‌ی سترۆف ناهێلێت هیپۆلتۆس بكوژن, كه‌چی هیپۆلتۆس به‌به‌رچاوی خه‌ڵكه‌كه‌وه لاقه‌ی ده‌كات.\nئه‌وه دڵنیاكردنه‌وه‌ی خه‌ڵكه كه‌چۆن كچه‌كه‌ی لاقه كرد ئاواش دایكه‌كه‌ی لاقه كردووه, به‌تایبه‌ت دوای لاقه‌كردنی ملی ده‌بڕێت “سترۆف: تیسیوس. هیپۆلیتۆس بێتاوانه. دایه. ئۆ دایه” ئه‌ڤینی فایدرا, لاپه‌ڕه 53\nكچ له‌سه‌ره مه‌رگدا دایك به‌گوناهبار ناوده‌بات, ئه‌وه‌ش ئه‌و ڕاستیه‌مان بۆ ده‌خاته ڕوو كه كچ وه‌ك دایك عاشقی هیپۆلتۆس بووه, عه‌شقێك تیایدا ئه‌وان ده‌بنه قوربانی و ده‌یه‌وێت عاشقه‌كه‌ی خۆی و دایكی به‌زیندوویی بمێنێته‌وه.\nئه‌وه كۆمه‌كی ڕزگار بوونی ناكات, وه‌ك چۆن خۆشی نایه‌وێت ئازاد بێت, ئه‌و ده‌مه‌ی به‌ئه‌شكه‌نجه‌وه جه‌سته‌ی ده‌بڕن و سووكایه‌تی پێده‌كه‌ن, به‌هاتنی پۆلیسه‌كان واته كۆتایی ڕووداوه‌كه, به‌ڵام كۆتاییه‌كه له‌و وێنه‌یه ته‌واو نابێت, به‌ڵكو ئه‌وه كۆتایی عه‌رش و ده‌سه‌ڵاتیشه, ئه‌ویش به‌هۆی هه‌ستی گوناهباری باوك (تیسیوس) له‌به‌رده‌می ته‌رمی كچدا دانبه‌وه ده‌نێت كه ئه‌وی نه‌ناسیوه‌ته‌وه, ده‌نا ڕێی به لاقه‌كردن و كوشتنی نه‌ده‌دا, وه‌ك چۆن ئه‌و ڕقه‌ی ململانێی نێوان باوك و كوڕ, بۆ هیپۆلیتۆس نیشان ده‌دات, ئه‌و كۆتاییه كۆتایی هاتنی عه‌رشی ده‌سه‌ڵاتی سێكسوالێتی خانه‌واده‌ییه كه له‌ڕێی مه‌رگی هه‌مووانه‌وه ته‌واو ده‌بێت, داڵی لاشه‌خۆر له‌جه‌سته‌ی هیپۆلیتۆس ده‌خوات, ئه‌وه بوونه یاده‌وه‌ری و كۆتایی هاتنه به ده‌سه‌ڵاتی سێكسی ئه‌وان, ده‌سه‌ڵاتێك پڕ له سێكس, كه هه‌مان پڕۆژه به‌رده‌وامیه‌كه‌ی نووسینه لای سارا كه‌ین له‌نێوان “شه‌ڕ وسێكس و مه‌رگ”\nله‌شانۆنامه‌ی “ڕزگار بوو” ئه‌و سیانه‌یه ده‌چنه ناو ئاستێكیتره‌وه, به‌هۆی ئه‌وه‌ی قسه له‌دۆخێكی به‌رایی ژیانی مرۆڤ ده‌كات, كۆمه‌ڵه گه‌نجێك له‌زانكۆیه‌كدان, شوێن باخچه‌ی زانكۆیه, به‌ڵام له‌ڕاستیدا له‌زانكۆ ناچێت هێنده‌ی له‌نه‌خۆشخانه‌یه‌كی ده‌روونی یان زیندانێكی مرۆڤه ئاڵوده‌بووه‌كان ده‌چێت, لێره‌دا شوێن ده‌لاله‌تێكی مه‌جازیانه به‌خۆی ده‌به‌خشێت كه ڕووبه‌ری كۆكردنه‌وه‌ی لاوانه بۆ مه‌عریفه, به‌ڵام له‌شوێنی مه‌عریفه ئه‌فیوون بوون ئه‌وان داگیر ده‌كات, ئه‌وه سه‌ره‌تای ترسه له‌خۆشه‌ویستی و چوونی هه‌ندێكیتره به‌ره‌و خۆشه‌ویستی, ئه‌و دامه‌زراوه بۆ خۆی مه‌عریفه وه‌ك جۆره ئه‌فیوونێك ده‌خاته ڕوو, لێره‌دا ئه‌و وێنه مه‌جازیه‌ی زانكۆ وه‌ك شوێنی ئاڵووده بوون و بیركردنه‌وه له‌ده‌ره‌وه‌ی ئه‌و سیستمه ئاماده‌بوونی هه‌یه.\nنه‌ك هه‌ر هێنده, به‌ڵكو سڕكردنی مرۆڤه‌كان و ڕووتكردنه‌وه‌یان و گۆڕینی پۆشاكیان و شاردنه‌وه‌ی دۆسیه‌ی مردووه‌كان وه‌ك به‌شێكیتری ئه‌و دامه‌زراوه, زانكۆ وه‌ك دامه‌زراوێكی مۆدێرن ڕووبه‌رووی ترسمان ده‌كاته‌وه له‌دنیای مۆدێرن.\nگره‌یس هاتووه هه‌واڵی گراهه‌می برای بزانێت, كه‌چی پێی ده‌ووترێت كه ئه‌و مردووه و كاتێك داوای پۆشاكی براكه‌ی ده‌كات ده‌بینێت له‌به‌ری ڕۆبینه, له‌پۆشینی پۆشاكی براكه‌ی وه‌ك گراهه‌می لێدێت, لێره‌دا له‌ڕوویه‌كه‌وه مه‌سه‌له‌ی ژێنده‌ر له‌و بابه‌ته ده‌خرێته ڕوو كه پۆشاك هۆكاری لابردنی ڕه‌گه‌زی وجیاوازیه‌كانیه‌تی.\nله‌ڕوویه‌كی تریشدا ئه‌وه ئه‌و ئه‌خلاقه‌ی دنیای مۆدێرنه كه فه‌یله‌سووفێكی وه‌كو میشێل فۆكۆ له كتێبی “چاودێری و سزا” باس له‌وه ده‌كات پۆشاك وه‌زیفه به‌كاره‌كته‌ر ده‌به‌خشێت, داری ده‌ستی پۆلیس و به‌ڕێوبه‌ری نه‌خۆشخانه‌كان وه‌ك دوو پڕۆسه و ده‌سه‌ڵات ناو ده‌بات.\nلێره‌دا ئه‌و نمونه فۆكۆییه ته‌واو ده‌سه‌پێت, به‌هۆی ئه‌وه‌ی شوێن به‌شی نه‌خۆشی سیلی زانكۆكه‌یه, تینكه‌ر كه له‌سه‌ره‌تای شانۆنامه‌كه هیرۆین گه‌رم ده‌كات و ده‌یدات به گراهه‌م موماره‌سه‌ی پزیشك ده‌كات وه‌ك ده‌سه‌ڵات, كاتێك گره‌یس جل وبه‌رگی برا مردووه‌كه‌ی له‌به‌ر ده‌كات ئه‌ویش وه‌ك نه‌خۆشی لێدێت به‌هۆی پۆشینی جل وبه‌رگه‌وه, دیسان تینكه‌ر وه‌ك ده‌سه‌ڵات مامه‌له ده‌كات, لێره‌دا زانكۆ په‌یوه‌ندیی ده‌سه‌ڵاتێكه به مه‌عریفه, كه به‌نده له‌سه‌ر سه‌ركوتكردن و زه‌وتكردنی خواستی ئه‌وانیتر.\nده‌سه‌ڵات ده‌بێته مه‌عریفه‌ی سه‌ركوتكردن, زانكۆش ناوه‌ندێك ده‌بێت بۆ مه‌عریفه‌ی ده‌سه‌ڵات, ئه‌و تێگه‌یشتنه فۆكۆییه بۆ ده‌سه‌ڵات ومه‌عریفه به‌ته‌واوی له‌ناو ئه‌و شانۆنامه‌یه‌دا ڕه‌گ داده‌كوتێت.\nئه‌و ده‌سه‌ڵاته له‌بنه‌ڕه‌تدا جه‌سته وه‌ك ئۆرگانێك بۆ بوون سه‌یر ده‌كات, كه فۆكۆ له‌به‌رگی یه‌كه‌می سیانه‌ی “مێژووی سێكسوالێتی” به‌ناوی “ئیراده‌ی مه‌عریفه” ئه‌وه ناوی ده‌بات به “ئیتیكا” زانكۆ لێره‌دا گرفتی گه‌وره‌ی له‌گه‌ڵ ئیتیكا هه‌یه, تینكه‌ر نوێنه‌ری ڕاسته‌قینه‌ی ده‌سه‌ڵاتی زانكۆیه, بۆ ئه‌وه‌ی جه‌سته توانای خوڵقاندنی بوونی نه‌بێت, دێت كارڵ به‌هه‌موو شێوه‌یه‌ك ئه‌شكه‌نجه ده‌ده‌ن و دوا قسه‌كردنیشی دانپیانه‌كه‌یه‌تی به‌عه‌شق و كۆتایی هاتنه به زمان له‌ڕێگه‌ی بڕینی زمانی, به‌واتای ئه‌و موستیله‌یه‌ی كه كارڵ به‌دڵخۆشیی و سووربوونه‌وه ڕۆد گۆڕیه‌وه ئیدی ده‌بێت بزانێت ئه‌وه وه‌ك مه‌رگێكی مه‌جازی وایه “تینكه‌ر مقه‌ستیكی گه‌وره ده‌هێنێت, زمانی كاڕڵ ی پێ ده‌بڕێت. كاڕڵ په‌ل ده‌هاوێژێت, ده‌می پڕه له خوێن, هیچ ده‌نگی نایه‌ت. تینكه‌ر موستیله‌كه‌ی په‌نجه‌ی ڕۆد داده‌كه‌نێت و ده‌یخاته ده‌می كاڕڵ ه‌وه, تینكه‌ر: قووتی بده. كاڕڵ مووستیله‌كه قووت ده‌دات” ڕزگار بوو/ سارا كه‌ین, وه‌رگێڕانی: باران, ده‌زگای چاپ وپه‌خشی سه‌رده‌م, 2016, لا 23\nئێمه دواتر ده‌زانین و ده‌بینین كه‌وا گراهه‌م زیندووه‌و نه‌مردووه, ته‌نانه‌ت له‌گه‌ڵ گره‌یس ده‌رده‌كه‌وێت, ئه‌وه‌ش ئه‌و درۆیه‌ی ده‌سه‌ڵاته ده‌یكات بۆ ئه‌وه‌ی ئه‌وانیتریش كۆنتڕۆڵی ژێر سیستمه‌كه‌ی خۆی بكات, لێره‌دا له‌و شوێنه‌دا كه په‌یوه‌ندیی سرووشتی نێوان ڕه‌گه‌زه‌كان سه‌ركوتده‌كرێته‌وه, له‌هه‌مان كاتدا ئێمه ئه‌وان ده‌بینین به‌یه‌كه‌وه سێكس ده‌كه‌ن, ئه‌و سێكسكردنه گه‌ڕانه به‌دوای ئیتیكا بۆ هه‌ستكردن به بوون و دڵنیابوون له‌وه‌ی مه‌رگ داگیری نه‌كردوون, شه‌ڕ بریتیه له‌و هێزه‌ی ده‌سه‌ڵات كه په‌یوه‌ندیه‌كانی نێوان شوێن زانكۆ (نه‌خۆشخانه) و دكتۆره‌كانی ده‌یخوڵقێنن.\nگره‌یس به‌سزای سێكسكردن له‌گه‌ڵ براكه‌یدا ڕووبه‌رووی ئه‌شكه‌نجه ده‌بێته‌وه, چونكه ده‌زگاكانی سه‌ركوتكردنه‌وه وایان كردووه هه‌موو چاودێربن به‌سه‌ر ئه‌و دیسپلینه ئه‌خلاقیه, زانكۆ ئه‌و دامه‌زراوه‌ی موماره‌سه‌ی ده‌سه‌ڵات ده‌كات, له‌ڕووی ڕه‌مزیه‌وه بۆمان ده‌رده‌كه‌وێت ده‌سه‌ڵاتێكه بۆ خوڵقاندنی سزا, فۆكۆ ئه‌وه‌ی فێركردین په‌یوه‌ندیی نێوان (كۆنتڕۆڵ/ سزا) په‌یوه‌سته به دامه‌زراوه‌كانی ده‌سه‌ڵات, كه‌چۆن مرۆڤه‌كان ڕووبه‌رووی ئه‌شكه‌نجه ده‌كاته‌وه, كۆنتڕۆڵكردنی گراهه‌م به‌سزادانی گره‌یس ته‌واو ده‌بێت.\nكاڕڵ نموونه‌ی مرۆڤێكی ڕاستگۆیه, بۆیه وه‌ك قوربانیه‌كی سه‌ره‌كی له‌به‌رده‌م ده‌سه‌ڵات ده‌وه‌ستێته‌وه, له‌لایه‌ك هه‌وڵێكی زۆر ده‌دات تا ده‌زگیرانه‌كه‌ی وه‌ده‌ست بێنێت, له‌ڕوویه‌كیتردا زمان بڕینیشی ناتوانێت وای لێبكه‌ن ده‌ست له عه‌شقه‌كه‌ی هه‌ڵبگرێت, ئه‌وه هۆكارێكه بۆ ئه‌وه‌ی ئه‌و له‌به‌رده‌م سزایه‌كی به‌رده‌وامدابێت و هه‌ر جاره‌ی به‌شێكی جه‌سته‌ی ڕووبه‌رووی ئه‌شكه‌نجه وله‌ناوچوون ببێته‌وه.\nسێكس له‌ناو ئه‌و ڕووبه‌ره‌ی ده‌سه‌ڵاتدا چالاكیه‌كی ئۆرگانی له‌زه‌ت به‌خش نیه, هێنده‌ی ئۆرگانێكی ئه‌شكه‌نجه‌ندانه, سزایه‌كه بۆ ئه‌وانیتر, سێكس وه‌ك فۆڕمێكی لاقه‌كردن ئه‌شكه‌نجه‌یه‌كه له‌به‌رده‌م ئه‌واندا, بۆیه قامچی و سێكس له‌و ساته‌وه‌خته‌دا یه‌ك مانایان هه‌یه ئه‌ویش به‌خشینی زه‌بروزه‌نگه به‌ویتر, ئه‌و سێكسه‌ی كه بۆ له‌زه‌ت و خۆشه‌ویستیه سزاكه‌ی مه‌رگه وه‌ك له سێكسكردنی ڕۆد و كاڕڵ ده‌یبینین.\nبۆیه سێكس وه‌ك بابه‌تی جیاوازی ڕه‌گه‌زی هه‌وڵێكه بۆ كووشتنی ماناكانی له‌زه‌ت و له‌زه‌ت له سێكس سزاكه‌ی ئه‌شكه‌نجه‌دانه, كه به‌پێی پله‌كانی سزا له بڕینه‌وه‌ی ئه‌ندامه‌كانی جه‌سته‌وه تا ده‌گات به بڕینه‌وه‌و نه‌شته‌رگه‌ریكردن بۆ ئه‌ندامه سێكسیه‌كانی بۆ ئه‌وه‌ی چیتر وه‌ك ژن نه‌بینرێت, ئه‌وه ترسناكترین وێنه‌ی ناو ئه‌و شانۆنامه‌ییه كه ژنه‌كان ئه‌ندامه سێكسیه‌كانی جه‌سته‌یان ده‌بڕدرێته‌وه, ئه‌و ئه‌ندامانه‌ی كه چێژ به‌پڕۆسه‌ی سێكسی ده‌به‌خشن, چیتر خاوه‌نی نینه و وه‌كو پیاو وان.\nتینكه‌ر كه نوێنه‌ری ئه‌و ده‌سه‌ڵاته‌یه بۆ سه‌ركوتكردنه‌وه, كه‌چی بۆخۆی له‌ودیو سه‌ركوتكردنه‌وه مه‌یلێكی فانتازیانه‌ی سادیانه‌ی هه‌یه, كه له‌گه‌ڵ ڕه‌گه‌زی خۆیدا وه‌ك هاوڕه‌گه‌زبازێك ده‌رده‌كه‌وێت, ئه‌وه‌ش وێنه ڕاسته‌قینه‌كه‌ی ده‌سه‌ڵاتی مه‌عریفه‌ی ئه‌و دامه‌زراوه‌یه كه وه‌ك هاوڕه‌گه‌زباز وێناكراوه‌ته‌وه.\nلێره‌دا مه‌رگ و شه‌ڕ ئه‌و دوانه‌یه‌ن, كه مه‌رگ وه‌ك سزایه‌ك بۆ سێكس ده‌رده‌كه‌وێت, بۆ ئه‌وه‌ی كۆنتڕۆڵی ناو دامه‌زراوه‌كانی بكات, شه‌ڕیش شه‌ڕی ڕه‌گه‌زیه, هه‌وڵدانه بۆ نه‌هێشتنی جیاوازی ڕه‌گه‌زی, تاوه‌كو سێكس له له‌زه‌ته‌وه بگۆڕدرێته سه‌ر پێویستی و به ئامێربوونی ویسته‌كانی مرۆڤ, نه‌ك هه‌وڵدان بێت بۆ دۆزینه‌وه‌ی ئیتیكای خۆشه‌ویستی.\nگرفتی زمان زۆرجار ڕووبه‌رووی كاره‌كته‌ره‌كانی نێو شانۆنامه‌كانی سارا كه‌ین ده‌بێته‌وه, به‌ڵام به‌هیچ شێوه‌یه‌ك به‌و به‌دگومانی و ناتێگه‌یشتنه نه‌كه‌وتوونه‌ته‌وه, وه‌ك ئه‌وه‌ی له‌شانۆنامه‌ی “تینووێتی” ڕووبه‌رووی كه‌سێتیه‌كان بۆته‌وه, كه له‌به‌رگی دواوه‌ی وه‌رگێرانه كوردیه‌كه نووسراوه “كارێكی جیاوازه و قسه‌كه‌ره‌كان تیایدا كاره‌كته‌ر نین, به‌ڵكوو ڕۆڵن. ڕۆڵه‌كان بۆ كێ قسه ده‌كه‌ن وئاراسته‌ی باسه‌كانیان ڕوو له كوێیه؟ ئاشكرا نییه” تینووێتی/ سارا كه‌ین, وه‌رگێڕانی: باران, ده‌زگای چاپ وپه‌خشی سه‌رده‌م, 2016\nئه‌و تێگه‌یشتنه بۆ ئه‌و تێكسته به‌ر له‌خوێندنه‌وه ڕامانده‌كێشێته ناو بونیادی ده‌نگی ڕۆڵه‌كان, به‌ڵام نه‌بوونه به سیمای كاره‌كته‌ر, به‌واتای خه‌سڵه‌ته‌كانی كاره‌كته‌ر تیایدا وونن, پێویسته جۆره كاره‌كته‌رێك هه‌بێت تا بتوانین خه‌سڵه‌تی تایبه‌تی كه‌سێتیه‌كان بناسین, هه‌ڵبه‌ت گه‌ڕان به‌ناو دیالۆگه‌كان نه‌ك كارێكی زیره‌كانه نیه, به‌ڵكو ئه‌و په‌ڕی بێماناییه, چونكه ئه‌گه‌ر به‌شی كۆتایی ئه‌و چه‌ند دێره‌ی به‌رگی دواوه‌ی شانۆنامه‌كه وه‌ربگرینه‌وه كه ده‌ڵێت “ده‌كرێت لێكدانه‌وه‌یه‌كی نمایشه‌كه ئه‌وه بێت كه ئه‌و ڕۆڵانه له‌سه‌ر ته‌خته‌ی شانۆ بگه‌ڕێن بۆ نووسه‌رێك بیانووسێته‌وه” هه‌مان سه‌رچاوه\nئه‌و بۆچوونه خه‌یاڵمان به‌ره‌و شانۆنامه‌كه‌ی براندیللۆ ده‌بات له‌ژێر ناوی “شه‌ش كاره‌كته‌ر به‌دوای نووسه‌رێك ده‌گه‌ڕێن” به‌ڵام گرفتی ئێمه له‌و تێكسته‌ی كه‌ین ئه‌وه‌یه كه ئه‌وانه كاره‌كته‌ریش نین, بۆیه پووچیه ده‌یالۆگه‌كان كۆ بكه‌ینه‌وه سه‌ر یه‌كتری تاسیمای كاره‌كته‌ریان بۆ بدۆزینه‌وه.\nكۆی ده‌یالۆگه‌كان فۆڕمێكی ئه‌بسێردانه به‌زمانی شانۆنامه‌كه ده‌به‌خشێت, ئه‌وه پووچگه‌رایی زمانه له‌ساته‌وه‌ختێكدا كه توانای گوزارشت كردنی نامێنێت, كه پێشتر یۆژین یۆنسكۆ له‌شانۆنامه‌ی “وانه” زۆر به‌ڕوونی ئه‌و گرفته ده‌خاته ڕوو.\nئێمه كاتێك له‌ناو ده‌یالۆگی شانۆنامه‌ی “تینوویه‌تی” دا له‌گه‌ڵ ڕۆڵه‌كان هه‌نگاو ده‌نێین, تێده‌گه‌ین ئه‌وه كۆمه‌ڵێك ده‌نگی یاده‌وه‌ری نووسه‌ره, به‌ڵام گرفتی ئه‌وه‌یه كه ئه‌و مرۆڤانه كێن؟ چ سیمایه‌كیان هه‌یه؟ ئایا ئه‌وانه به‌رهه‌می ساته‌وه‌خت و خه‌ونێكی نه‌ستی نین, كاتێك به ئاگا دێینه‌وه ئه‌وه‌ی له‌یادمانماوه كۆمه‌ڵه ده‌نگێكه, به‌ڵام كه‌سێتیه‌كان ناناسینه‌وه, نازانین ئه‌وان كێ بوون؟ چۆن ڕه‌فتاریان ده‌كرد؟ ئه‌وه‌ی هه‌یه ته‌نیا ده‌نگی ناو خه‌ونه‌كه‌مانه.\nده‌نگه‌كان وه‌ك بونیادی نه‌ستی عه‌قڵی نووسه‌ر ده‌رده‌كه‌ون, وه‌ك چۆن ئه‌و ده‌نگانه‌ی هه‌میشه ترسی له‌عه‌قڵی ئه‌و درووست كردووه‌و بوونه‌ته‌وه نه‌ستی زمانی قسه‌كردن له‌سه‌ر پڕۆسه‌ی نووسین ڕه‌نگیداوه‌ته‌وه.\nهه‌ڵبه‌ت مه‌سه‌له‌ی ژێنده‌رو سێكس ئه‌و دوو بابه‌ته گرنگه‌ن له‌ناو شانۆنامه‌كه‌دا به‌تایبه‌ت ئه‌گه‌ر ده‌نگه‌كان له‌سه‌ر شانۆ به‌چوار ئه‌كته‌ری ژن ببینین, ئه‌و كاته جیاوازی ڕه‌گه‌زی نێوان نێر ومێ نامێنێت, كاتێك ئه‌كته‌ری ژن نوێنه‌رایه‌تی ده‌نگ وجه‌سته‌ی پیاویش ده‌كات.\nئه‌وان له‌شوێنێكی نادیارن, شوێن كه له‌لای نووسه‌ر هیچ كاتێك وه‌ك خۆی نامێنێته‌وه, ناگۆڕێت كه‌چی گۆڕاوه, بۆیه نادیاری ئه‌و شوێنه‌ش ڕێك له شێتخانه‌یه‌ك ده‌چێت و چوار ژنی نه‌خۆشی ده‌روونی گرتبێته خۆی.\nده‌نگه‌كان په‌یوه‌ندیه‌ك له‌گه‌ڵ ئه‌ویتر درووست ده‌كه‌ن, بۆ ئه‌وه‌ی بیانه‌وێ نزیكی و چیرۆكێك بخوڵقێنن, كه‌چی له‌ڕاستیدا هیچ په‌یوه‌ندیه‌ك به‌یه‌كه‌وه‌یان نابه‌ستێته‌وه, وه‌ك چۆن هه‌ر یه‌كه‌یان خاوه‌نی چیرۆكێكه, كه‌چی له‌بنه‌ڕه‌تدا هیچ چیرۆكێك نیه بیگێڕنه‌وه, جگه له‌و ده‌نگانه‌ی یاده‌وه‌ری كه كۆمه‌ڵه ترسێكن له‌ده‌ره‌وی سیستمێكی ڕێكخه‌ری زمان باس ده‌كرێن.\nله‌بونیادی كۆنه‌ستی ده‌نگه‌كان, مێژوویه‌كی نادیار هه‌یه نه‌ك هی ئه‌وان نیه, گریمانه‌یه‌كه له‌هه‌ندێك ساتدا ده‌گه‌ڕێته‌وه بۆ به‌ر له‌دایك بوونی ئه‌وان, ئه‌وه‌ش ئه‌و چیرۆكانه‌یه كه وه‌ك حیكایه‌تی زاره‌كی بیستوویانه و دواتر وه‌ك به‌شێك له‌بوونی سه‌ركوتكراوی خۆیان باسی ده‌كه‌ن “به‌نێو مه‌زاری گوڵاله سووره‌كاندا ڕامكرد, له‌پشت باخه‌كه‌ی بابه گه‌وره‌مه‌وه. كه له‌ده‌رگای چێشتخانه‌كه‌وه ڕامكرد, بینیم لای دایه گه‌وره‌مه‌وه دانیشتبوو. لێوه‌كانی ماچ ده‌كرد وسنگی ده‌گرت. سه‌ریان هه‌ڵبڕی و منیان بینی. به شڵه‌ژانه‌كه‌م پێكه‌نین. كاتێك دوای زیاتر له ده‌ساڵ ئه‌مه‌م بۆ دایكم گێڕایه‌وه, به‌سه‌رسوڕمانه‌وه لێی ڕوانیم و پێی ووتم ئه‌م ڕووداوه به‌سه‌ر تۆدا نه‌هاتووه, ئه‌وه به‌سه‌ر مندا هات. پێش ئه‌وه‌ی تۆ له‌دایك ببیت, باوكم مرد. كه ئه‌وه ڕوویدا من به‌تۆ دووگیان بوو بووم, به‌ڵام من تا ڕۆژی ناشتنی باوكم به‌وه‌م نه‌زانیبوو” تینووێتی/ سارا كه‌ین, وه‌رگێڕانی: باران, ده‌زگای چاپ وپه‌خشی سه‌رده‌م, 2016 , لاپه‌ڕه 13\nئه‌و ده‌نگانه هه‌ست به شه‌ڕ ده‌كه‌ن, هه‌ستێك مه‌ترسیانه له‌مه‌رگ, بۆیه “سێكس و شه‌ڕ و مه‌رگ” ئه‌و سیانه‌ن یان ئه‌و هه‌ڕه‌می سێگۆشه فرۆیدیه‌ن كه سارا كه‌ین له هه‌ڕه‌مێكی سێگۆشه‌ییه‌وه ده‌یكاته بازنه‌یه‌كی شانۆنامه.\nئه‌و ده‌نگانه بۆ تێكست له‌ڕاستیدا ته‌واو بوونی ئه‌و سیستمه‌ی بیركردنه‌وه‌یه له‌نووسین, ئیدی گێڕانه‌وه‌ی چیرۆكی شانۆنامه‌كان له‌توانای نووسین نین, له‌ناو فۆڕمێكدا چڕ ببنه‌وه, بۆیه وه‌ك كۆمه‌ڵه ده‌نگێك به‌رجه‌سته ده‌بن, ئه‌گه‌ر له‌سێ شانۆنامه‌كه‌ی پێشوو, ده‌نگ و كاره‌كته‌ر به‌رجه‌سته‌ی كه‌سێتی ژنێكی ده‌كرد, ئه‌وا لێره‌دا ده‌نگه‌كان له خودی مرۆییه‌وه ده‌په‌ڕنه‌وه بۆ ئێمه‌ی قوربانی, ئێمه بێگوناهی گوناهبار, ئه‌وه سه‌ره‌تایه‌كی ترسناكی كۆتاییه, كۆتاییه‌ك له‌مانا ڕه‌مزیی و ئه‌خلاقیه‌كه‌ی دووركه‌وتنه‌وه‌یه له زمانی شانۆ و ده‌كرێت له‌ژانری ئه‌ده‌ب وهونه‌ری جیاواز سه‌ر ده‌ر بكاته‌وه, له‌مانا واقعیه‌كه‌شی بیركردنه‌وه‌و كۆتایی هێنانه به ژیانێك كه به خۆكوشتن كۆتایی دێت, وه‌ك له‌لای فه‌یله‌سووفی فه‌ڕه‌نسی ژیل دۆلۆز به‌دوای كتێبی “فه‌لسه‌فه چیه” ده‌یبینینه‌وه, كه سارا كه‌ین, له‌و تێكسته سه‌ره‌تایه‌ك بۆ ئه‌و كۆتاییه داده‌نێت, بۆیه ده‌نگه‌كان نائاگایی نووسه‌ره له‌ئاگایی زه‌مه‌ندا كه كۆتاییه‌ك به‌نووسین و ژیان دێت “سی: ئه‌و (مێ) كۆتایی به‌مه ده‌هێنێت بۆ ئه‌وه‌ی به‌رده‌وام بێت له كۆمیدیای ڕۆژانه‌كه‌ی كه تێپه‌ڕاندنی چه‌ند سه‌عاتێكی داهاتووه” تینووێتی/ سارا كه‌ین, وه‌رگێڕانی: باران, ده‌زگای چاپ وپه‌خشی سه‌رده‌م, 2016, لا 41\nشانۆنامه‌ی “شێته‌كه‌ی سه‌عات 48: 4” ئه‌و دیده زیاتر ده‌سه‌پێنێت, كاره‌كته‌ر وه‌ك مرۆڤ بوونی نیه, ئێمه له‌به‌رده‌م ده‌ستنووسی خۆكوشتنداین, به‌ڵام ئه‌وه نابه‌ستینه‌وه به یاده‌وه‌ری نووسه‌ر, هێنده‌ی وه‌ك بونیادی ناوه‌ندی زمانی تێكست خۆی سه‌یری ده‌كه‌ین.\nتێكستێكی ته‌واو نه‌كراو وه‌ك ده‌ستنووسێك به‌دوای خۆی جێدێلێت كه ئه‌وه‌یان ده‌كرێت تێكستی كۆتایی یاده‌وه‌ری نووسین بێت له‌ناو شانۆنامه‌كانیدا, كه مانا ئه‌خلاقیه‌كه‌ی بۆ ئێمه جێبێلێت و مانا واقعیه‌كه‌ش بۆ خۆی بباته ناو كۆتایی ژیان.\nشانۆنامه‌ی “شێته‌كه‌ی سه‌عات 48: 4 ” ئه‌مجاره‌یان نه‌ك به‌ته‌نیا كاره‌كته‌ر بوونی نیه, به‌ڵكو ئه‌و ڕۆڵه‌ش نیه كه به‌دوای كاره‌كته‌ر بگه‌ڕێت, ئه‌وه‌ی هه‌یه مه‌نه‌لۆژێكی درێژه, گه‌ڕانه‌وه‌یه بۆ ناو ناخی خۆی و ئه‌و وێنه زهنیانه‌ی له‌یاده‌وه‌ری ئه‌ودا جێماون, بۆ ئه‌وه‌ی بۆی هه‌بێت له‌گه‌ڵ نه‌ستی خۆی بدوێت, هه‌وڵیداوه مه‌نه‌لۆژه‌كه له‌ناونیشانه‌وه بباته ناو دنیای نه‌ستی شێتێكه‌وه, بۆ ئه‌وه‌ی مافی ئه‌وه بدات كه ووتراو له‌ژێر چ لۆژیكێكه‌وه ئه‌و ناسنوریه‌ته ده‌به‌خشێت به په‌یوه‌ندیی و تێگه‌یشتن و ڕوانینه‌كان.\nئه‌وه واده‌یه‌كه بۆ خۆكوشتنی شێتێك له‌كاتێكی ده‌ست نیشان كراو كه كۆتایی به ژیانێك بێنێت كه ته‌واو تیایدا نائومێده له‌بوونی خۆی و له‌بوونی دنیاو په‌یوه‌ندیه‌كانی “من به‌ره‌و مردنی خۆم هه‌ڵدێم/ من له‌وه‌رگرتنی چاره‌سه‌ر ده‌ترسم/ ناتوانم خۆشه‌ویستی بكه‌م/ من ناتوانم سێكس بكه‌م/ من ناتوانم به‌ته‌نیا بم/ من ناتوانم له‌گه‌ڵ كه‌سی تردا بم/ سێبه‌نده‌كانم پانن/ حه‌زم له ئه‌ندامه زایه‌ندیه‌كانم نییه/ من نامه‌وێت بژیم/ ئینجا سه‌عات چوار و چلوهه‌شت/ كاتێك بێئومێدی دێت بۆ سه‌ردان/ خۆم هه‌ڵده‌واسم” شێته‌كه‌ی سه‌عات 4:48/ سارا كه‌ین, وه‌رگێڕانی: باران, ده‌زگای چاپ وپه‌خشی سه‌رده‌م, 2016, لا 11\nله‌بوونی ئه‌و چاره‌سه‌ره پزیشكیانه‌ی كه له‌ناو نووسین وه‌ك ئازارێك بۆ مه‌رگ و ئه‌فیوون كردن تاقی كردۆته‌وه, ئیدی ئه‌و تووشی دۆخێك هاتووه نه‌ده‌توانێت ته‌نیا بێت و نه له‌گه‌ڵ كه‌س بژیێت, ئه‌وه ململانێی نێوان پێكه‌وه بوون و ڕه‌تكردنه‌وه‌یه, بیركردنه‌وه‌یه له‌خۆكوشتن و مانه‌وه له‌گه‌ڵ خۆشه‌ویست, ئه‌وه ئازاری مرۆڤه له‌ژێر ده‌رمانه بێهۆشكاره‌كان.\nهه‌ستی گوناهباری كۆی خراپه‌كاریه‌كانی سه‌ر زه‌وی هه‌مووی ده‌گرێته ئه‌ستۆی خۆی ئه‌وه ڕه‌وایه‌تیدانه به مردن, مردن كه پانتاییه‌كه ته‌واوی نووسینی كه‌ین داگیر ده‌كات, له‌پاڵ شه‌ڕ وسێكس ئه‌و سێگۆشه‌یه ته‌واو ده‌كه‌ن, كه به‌ر له‌و له‌ئاستی تیۆریی فرۆید شیكارێكی ده‌روونی ئه‌و سێگۆشه‌یه خستۆته ڕوو, كه سارا كه‌ین ئه‌و ئاسته سێگۆشه‌یه ده‌كاته بازنه‌یه‌كی درامی بۆ ڕووداو, كه له‌و تێكسته‌دا ئه‌و بازنه‌یه به‌ره‌و داخرانی ته‌واو ده‌رگا به‌سه‌ر خۆی داده‌خات “من گازم به جووله‌كاكاندا كرد, كوشتاری كورده‌كانم كرد, بۆمببارانی عه‌ره‌به‌كانم كرد, سواری منداڵی بچووك بووم له‌كاتێكدا داوای به‌زه‌ییان ده‌كرد, گۆڕه‌پانی جه‌نگی پڕ له مردووه‌كان هی منن” شێته‌كه‌ی سه‌عات 4:48/ لا 36.\nهه‌ڵبه‌ت به‌بێ ویستی ئێمه وسه‌پاندنی به‌ناو تێكستدا, به‌ڵام ده‌بێت ئه‌وه‌ش به‌هه‌ند وه‌ربگرین, كه له‌شانۆنامه‌ی “ئه‌وینی فایدرا” كه‌ین ده‌یه‌وێت تۆڵه له باوك بكاته‌وه, ئه‌وه‌ی ئه‌و له‌ژیاندا به‌رامبه‌ری كردی, به‌ڵام ئه‌و له‌ناو نووسیندا و له‌ڕێگه‌ی ئه‌فسانه‌یه‌كی گریكیه‌وه له‌ڕووی ڕه‌مزیه‌وه باوك وه‌ك به‌دڕه‌وشترین كاره‌كته‌ر وێنا ده‌كات, تاوه‌كو ببێته نمونه‌یه‌ك بۆ كاره‌كته‌رێكی به‌دڕه‌وشت, وه‌ك چۆن له شانۆنامه‌ی “شێته‌كه‌ی سه‌عات 4:48” سه‌رباری ئه‌و هه‌موو تاوانه‌ی كاره‌كته‌ره‌كه ده‌یخاته ئه‌ستۆی خۆی, خۆی وێنا ده‌كات به خراپترین مرۆڤه‌كان, به‌ڵام هه‌رگیز نایه‌وێت وه‌ك باوكی خۆی بێت “له‌ڕاستیدا من چیم ڕێك وه‌ك باوكم/ ئۆه نا ئه‌وه نا ئوه نانانا” لاپه‌ڕه 53.\nئه‌و جۆره خوێندنه‌وه‌یه‌ی بونیادی ده‌ره‌وه‌ی نووسین به‌ناو نووسین ده‌به‌ستێته‌وه, به‌تایبه‌ت له‌خوێندنه‌وه‌ی ده‌روونشیكاریانه ده‌توانێت ئاسۆیه‌كی تر له‌په‌یوه‌ندیی ژیانی نووسه‌ر به تێكست بكاته‌وه, كه ئه‌وه ئامانجی ئه‌و نووسینه‌ی ئێمه نه‌بووه, هێنده‌ی خۆمان له‌ته‌واوی ئه‌و تێگه‌یشتنه به‌دوور گرتووه و ته‌نیا ویستوومانه له‌ناو بونیادی زمان و ناوه‌ندگه‌رێتی تێكسته‌وه جیهانبینی نووسه‌ر بخوێنینه‌وه, به‌تایبه‌ت له‌باره‌ی سێكس و شه‌ڕ ومه‌رگ.\nله‌ئێستادا به‌ر له‌وه‌ی ده‌رگا له‌دنیای ئه‌و نووسه‌ره له‌ناو ئه‌و نووسینه دابخه‌ین, پێویسته له‌سه‌ر ئه‌وه بووه‌ستین كه ئاخۆ شانۆنامه‌كانی سارا كه‌ین پێویستیه‌كن بۆ شانۆی ئێمه؟ ئایا ده‌كرێت بكه‌ونه سه‌ر ته‌خته‌ی شانۆكانمان؟ چاره‌سه‌ری درامی ئه‌و شانۆنامانه له‌كرده‌ی ده‌رهێنان چۆن نمایش ده‌كرێت؟ به‌تایبه‌ت له‌كۆمه‌ڵگایه‌كی وه‌كو كۆمه‌ڵگای كوردیی كه سێكس یه‌كێكه له‌بابه‌ته تاپۆكان؟ ئه‌و پرسیارانه ده‌كه‌ینه وێستگه‌یه‌ك تاوه‌كو هه‌ڵوه‌سته‌یه‌ك بكه‌ین و له‌و ڕێگه‌یه‌وه ده‌رگا له‌سه‌ر ئه‌و بازنه شانۆییه‌ی سێكس و شه‌ڕ و مه‌رگ دابخه‌ین.\nله‌رٍووی بابه‌ته‌وه ئێمه شتێكی نامۆ و هه‌ژێن نابینین, چونكه ئه‌وانه ئه‌و بابه‌تانه‌ن كه ڕۆژانه چیرۆكی جیاوازی له‌ناو كۆمه‌ڵگای كوردیی پێده‌بیستین, به‌ڵام كه‌س ئاره‌زووی ئه‌وه ناكات ئه‌وه له‌سه‌ر شانۆ بینێت, چونكه نهێنی وحه‌قیقه‌تی نێو ماڵه‌كانه, جگه له‌وه‌ی زمانی ساده‌ی كه‌ین له‌نووسینی ده‌یالۆگ دوو هۆكارن بۆ دووركه‌وتنه‌وه یه‌كێكیان كۆمه‌ڵایه‌تیه‌و ئه‌ویتر كولتوریه.\nهۆكاره كۆمه‌ڵایه‌تیه‌كه ئه‌وه‌یه كه ئه‌وه گرفتی نێو ماڵه‌كان و چیرۆكه به‌دڕه‌وشته‌كانی سێكسی لاده‌ر پێشتر بیستمان و ئاره‌زووی بیستنیان ناكه‌ینه‌وه, هۆكاره كولتوریه‌كه‌ش بۆ ئه‌وه ده‌گه‌ڕێته‌وه, ئێمه له‌شانۆدا بیر له‌زمانی ئاڵۆز و دووركه‌وتنه‌وه له‌زمانی ساده به‌كاری خۆمان ده‌زانین, هۆیه‌كه‌شی ساده‌بوونی بێفكری ناو تێكسته كوردیه‌كانمان وایان لێكردین بیر له‌زمانی ساده نه‌كه‌ینه‌وه, چونكه ده‌ربڕینێك بوو هیچی به‌رهه‌م نه‌ده‌هێنا, هه‌ڵبه‌ت ئه‌زموونی ساده ده‌ربڕینی سارا كه‌ین ته‌واو جیاواز له‌و دۆخه, به‌ڵام گرفتی ساده‌یی به‌ته‌نیا له ووتراوی زمان نیه, به‌ڵكو له‌دیمه‌نی ڕه‌وانی سه‌ر شانۆیه, كولتوریی كوردیی توانای قبووڵ كردنی ئه‌و دیمه‌نانه‌ی نیه, مه‌گه‌ر وێنه‌كان له‌وێنه‌ی واقعیه‌وه بگوازینه‌وه بۆ وێنه‌ی سیمبولی و دیمه‌نه سێكسیه‌كان له‌واقیع بوون دابماڵدرێن, وه‌ك وێنه‌ی سیمبولی كاریان تیا بكه‌ینه‌وه, ئه‌وه‌ش بۆخۆی دووركه‌وتنه‌وه‌یه له‌شانۆنامه‌كانی نووسه‌ر, ئیدی هه‌ست ده‌كه‌ین له‌ناو جیهانبینیه‌كیترداین, نه‌ك له‌ناو دنیای شانۆیی نووسه‌ر.\nئه‌و پێنج شانۆنامه‌یه ڕه‌نگه سه‌خت بن بكه‌ونه سه‌ر ته‌خته‌ی شانۆكانمان, مه‌گه‌ر له‌گه‌ڵ چه‌ند ئه‌كته‌رێكی بوێر یاخود درووست كردنی گروپێكی شانۆیی تایبه‌تمه‌ند كه بێباك بێت له‌كاردانه‌وه‌ی كۆمه‌ڵایه‌تی و بوێرانه كار له تێكسته‌كان بكات, ئه‌وه‌ش پێویستی به‌ر له‌پڕۆڤه به مه‌عریفه‌ی فه‌لسه‌فی و ده‌روونشیكاری هه‌یه به‌تایبه‌ت له‌باره‌ی مێژووی سێكسوالێتی میشێل فۆكۆ و ده‌روونشیكاری سیگمۆند فرۆید به‌تایبه‌ت له كتێبی سێكس و شه‌ڕ و مه‌رگ كه ده‌روازه‌ی تێگه‌یشتنته له‌دنیابینی سارا كه‌ین.\nئه‌م په‌ڕه‌یه 729 جار خوێندراوه‌ته‌وه


تره‌مپ سوپاسی ئێران دەکات\nدۆناڵد تره‌مپ، سەرۆکی ویلایەتەیەکگرتووەکانی ئەمریکا سوپاسی كۆماری ئیسلامی ئێران ده‌كات له‌به‌رامبه‌ر ئازادكردنی هاوڵاتییه‌كی ئه‌مریكی كه له‌ساڵی 2018وە لەو وڵاتە زیندانیی كرابو.\nئاوێنه: مایکڵ وایت کە سەربازێکی پـێشوی هێزی دەریایی ئەمریکا بو لەساڵی 2018 سەردانی ئێرانی کرد بەمەبەستی بینینی خۆشەویستە ئێرانیـیەکەی لەشاری مەشهەد، بەڵام لەوێ دەستگیرکراو زیندانیی كرا.\nدواترو لەمانگی سێی ئەمساڵ لەناو زیندانێکی مەشهەد توشی نەخۆشی کۆرۆنا بو، بۆیە لەزیندان هێنرایە دەرێ و چارەسەری پـزیشکی بۆ دەکرا بە چاودێری دیپـلۆماتی سویسرا کە کاروبارەکانی نێوان ئەمریکا و ئێران بەڕێوەدەبات.\nبەرەبەیانی ئەمڕۆ هەینی دۆناڵد تره‌مپ لەگەڵ گەڕانەوەی مایکڵ وایت بۆ ئەمریکا لەتویتێكدا خۆشحاڵی خۆی دەربڕی و سوپاسی ئێرانی کرد وە هانی تارانیدا مامه‌ڵه‌یه‌كی نوێ لەگەڵ ئەمریکادا واژوبکات بەر لەهەڵبژاردنەکانی سەرۆکایەتی ئەمریکا.\nتره‌مپ نوسیویه‌تی، "زۆر شتێکی مەزنە مایکڵ گەڕاوەتەوە بۆ وڵات. ئێستا گەیشتەوە. زۆر جێی خۆشحاڵیـیە. سوپاس بۆ ئێران. چاوەڕێ مەکەن بۆ دوای هەڵبژاردنەکانی ئەمریکا سەودایەکی گەورە بکەن. من وا دەیبەمەوە. ئێستا سەودایەکی باشتر دەکەیت!"\nمایکڵ وایت لەلێدوانێکیدا بۆ کەناڵی فۆکس نیوز رایگه‌یاندووه، ئێستا باری تەندروستی باشەو سوپاسی تره‌مپی کردووە.


◄ ئەنجام: Found 886, page 1 of 89 Items per page: 🗐 1 🗐 5 🗐 10 🗐 25 🗐 50 🗐 100\n📅 02-02-2015 ڕاکەوت و ڕووداو\n📅 کاتوو تۆمارکەردەی Feb 2 2015 12:31PM\n👁 ئی بابەتە 7,424 جارێ وینیان\n- شەڕڤانە ئێزدییەکان گۆڕێکی بە کۆمەڵیان دۆزییەوە ک [ زیاتەر... 👁] ✖ ✖ ✖ 0 1 ✔ 86% ✍ هـ.ب. 2-2-2015 12:31:48\n📅 03-09-2014 ڕاکەوت و ڕووداو\n📅 کاتوو تۆمارکەردەی Sep 3 2014 10:07AM\n- هێزەکانی ئاسایشی قەرەتەپە توانییان بۆمبێکی چێن [ زیاتەر... 👁] ✖ ✖ ✖ 1 5 ✔ 92% ✍ هـ.ب. 3-9-2014 10:07:23\n📅 03-10-2014 ڕاکەوت و ڕووداو\n📅 کاتوو تۆمارکەردەی Oct 3 2014 10:16AM\n👁 ئی بابەتە 8,564 جارێ وینیان\n- لە نیوە شەوی رابردووەوە بارانێکی بەخور ناوچەی [ زیاتەر... 👁] ✖ ✖ ✖ 0 6 ✔ 84% ✍ هـ.ب. 3-10-2014 10:16:11\n📅 07-08-2015 ڕاکەوت و ڕووداو\n📅 کاتوو تۆمارکەردەی Aug 7 2015 5:02PM\n👁 ئی بابەتە 10,517 جارێ وینیان\n-سەرۆکی کۆمەڵەی قوربانیانی کیمیابارانی هەڵەبجە [ زیاتەر... 👁] ✖ ✖ 1 5 ✔ 99% ✍ هـ.ب. 7-8-2015 17:02:40\n📅 08-03-2015 ڕاکەوت و ڕووداو\n📅 کاتوو تۆمارکەردەی Mar 8 2015 11:30AM\n👁 ئی بابەتە 8,316 جارێ وینیان\n- لە گەڕەکێکی شاری کەرکوک ژمارەیەک چەکدار دەبێتە د [ زیاتەر... 👁] ✖ ✖ ✖ 0 8 ✔ 84% ✍ هـ.ب. 8-3-2015 11:30:16\n📅 08-06-2014 ڕاکەوت و ڕووداو\n📅 کاتوو تۆمارکەردەی Jun 8 2014 11:43AM\n👁 ئی بابەتە 10,769 جارێ وینیان\n- دوو تەقینەوەی بەهێز لەنێوان بارەگای کۆمیتەی جەلە [ زیاتەر... 👁] ✖ ✖ 2 1 ✔ 99% ✍ هـ.ب. 8-6-2014 11:43:33\n📅 09-01-2014 ڕاکەوت و ڕووداو\n📅 کاتوو تۆمارکەردەی Jan 9 2014 9:09AM\n👁 ئی بابەتە 11,279 جارێ وینیان\n- بەڕیوەبەری بەڕێوەبەرایەتی پۆلیسی شاری هەولێر ئاش [ زیاتەر... 👁] ✖ ✖ 2 2 ✔ 99% ✍ هـ.ب. 9-1-2014 9:09:35\n📅 09-09-2013 ڕاکەوت و ڕووداو\n📅 کاتوو تۆمارکەردەی Sep 9 2013 11:41AM\n👁 ئی بابەتە 9,785 جارێ وینیان\nباکووری کوردستان - بەڕێوەبەرایەتی کۆماجڤاکین کورد [ زیاتەر... 👁] ✖ ✖ 0 4 ✔ 99% ✍ هـ.ب. 9-9-2013 11:41:56\n📅 10-07-2014 ڕاکەوت و ڕووداو\n📅 کاتوو تۆمارکەردەی Jul 10 2014 12:20PM\n👁 ئی بابەتە 10,647 جارێ وینیان\n- لەسەر رێگای خانەقین - کووت، کە تاکە رێگا بووە ل [ زیاتەر... 👁] ✖ ✖ ✖ 1 4 ✔ 94% ✍ هـ.ب. 10-7-2014 12:20:05\n📊 1035 سەربازی تورک لە ماوەی 12 ساڵدا خۆیان کوشتووە ئامار و ڕاپەرسی\n📅 کاتوو تۆمارکەردەی Dec 3 2013 5:22PM\n👁 ئی بابەتە 14,180 جارێ وینیان\nوەزیری بەرگری تورکیا ئاشکرایکردووە، لەماوەی 12 ساڵ [ زیاتەر... 👁] ✖ ✖ ✖ 0 0 ✔ 79% ✍ هـ.ب. 3-12-2013 17:22:12


دیندار زێباری: حکومەتی هەرێمی كوردستان بەردەوام داوای كردووە پەلە بكرێت لە ئاسایی کردنەوەی رەوشی کەرکوک و جێبەجێكردنی ماددەی (140) و ئامادەی هاوکاری و هەماهەنگییە – نوێنەرایەتی حکومەتی هەرێمی کوردستان\nدیندار زێباری: حکومەتی هەرێمی كوردستان بەردەوام داوای كردووە پەلە بكرێت لە ئاسایی کردنەوەی رەوشی کەرکوک و جێبەجێكردنی ماددەی (140) و ئامادەی هاوکاری و هەماهەنگییە\nرۆژی ١٦ی حوزەیرانی ٢٠٢٠ گرووپی قەیرانى نێودەوڵەتى ڕاپورتێکی بە ناونیشانى”چاککردنی بارودۆخى ئەمنی لە کەرکوک” بڵاوکردەوە، لەم راپۆرتەدا باس لە ڕەوشی ئەمنی ناوچە جێناکۆکەکان وپارێزگاى کەرکوک دەکات لە دواى کۆتایی هاتنی شەری دژی تیرۆریستانى داعش. هەروەها تیشک دەخاتە سەر رووداوەکانى ئۆکتۆبەر لە ساڵى ٢٠١٧ و باسى لە گشتپرسى دەکات لە هەرێمى کوردستان و ناوچە جێناکۆکەکانیش.\nد. دیندار زێباری رێکخەری راسپاردە نێودەوڵەتییەکان لە حکومەتی هەرێمی کوردستان لە بارەی راپۆرتەکەوە رایگەیاند: حکومەتی هەرێم پێشوازی لە راپۆرتێ گرووپی قەیرانى نێودەوڵەتى دەکات سەبارەت بە ناوچە جێناکۆکەکان بەتایبەتی کەرکوک، لە دوای هێرشەکانی داعش خەڵکی ئەم ناوچانە دووچاری نەهامەتییەکی زۆر و ئاوارەیی و سووتانی ماڵ و خانوو و شوێنە بازرگانییەکانیان بوونەوە و دەیان هەزاریان لە شارەکانی کوردستان ئاوارە و دەربەدەر بوون. دوای کۆتاییهاتنی دەسەڵاتی داعش کێشەکانی ئەم ناوچانە و مەینەتییەکانی خەڵکەکەی وەک خۆیان مانەوە، بۆیە داوامان لە رێکخراوەکان و لایەنە نێودەوڵەتییەکان کرد کە پێویستە هەرچی زووە بەهانای خەڵکی ئەم ناوچانەوە بێن.\nلە راپۆرتی گروپی قەیرانی نێودەوڵەتیدا باس لە گرنگی پێکهێنانی هێزێکی هاوبەش دەکات بۆ پاراستنی ئاسایشی ناوچەکە، لەم بارەوە رێکخەری راسپاردە نێودەوڵەتییەکان لە حکومەتی هەرێم وتی: ئێمەش وەک حکومەتی هەرێم پشتگیری لە بۆچوونی گروپی قەیرانە نێودەوڵەتییەکان دەکەین بە بوونی هێزی گشت پێکهاتەکان لەو ناوچانە دەکەین، نەک پشتگوێ خستنی بەشێکیان وەک ئەوەی ئێستا هەیە، چونکە بەم دواییە کردەوە تیرۆریستییەکانی پاشماوەکانی داعش لە ناوچە جێناکۆکەکان زیادی کردووە و رۆژانە لەو ناوچانە قوربانی هەیە، بۆیە پێویستە هێزەکانی پێشمەرگە تەواجودیان هەبێت لە ناوچە جێناکۆکەکان تا ئەو کاتەی کە ماددەی ١٤٠ یەکلا دەکرێتەوە. چونکە زۆرینەی خەڵکی ئەو ناوچانە کوردن و هێزەکانی پێشمەرگەش هەر لە خودی خەڵکەکە خۆیانن کە پارێزگاری لە شوینەکانی خۆیان دەکەن، لە هەمان کاتدا بوونی پێکهاتە ئایینی و نەتەوەیی و مەزهەبییەکانی دیکەش لەو ناوچانە لەبەرچاو دەگرین بەتایبەتی لە شاری کەرکوک.\nسەبارەت بە بوونی چەندین هێزی جیاجیا لە کەرکوک کە هەریەکیان لە شوێنێکی تایبەتەوە فەرمان وەردەگرێت وەک لە راپۆرتەکەدا خراوەتە روو، د. دیندار زێباری وتی: بوونی ئەم فرە هێزیە لەو ناوچانە نائارامییەکی زۆری درووستکردووە و بۆتە هۆی ئەوەی کە تیرۆریستانی داعش ئەم دەرفەتە بقۆزنەوە و بەردەوام دزە دەکەن بۆ ئەنجامدانی کردەوەی تیرۆریستی تەنانەت زۆر جار کێشە و ئاڵۆز کەوتۆتە نێوان خودی ئەم هێزانە و لە ئەنجامدا دانیشتوانی شاری کەرکوک بە گشت پێکهاتەکان خۆیان زەرەرمەندبوون.\nزێباری ئەوەشی روونکردەوە کە لە دوای ساڵی 2003 تاکو 2017 هەماهەنگی هەبووە لە نێوان حکومەتی هەرێم و بەغدا بۆ ئیدارەکردنی ئەو ناوچانە، لە سەرەتای درووستبوونییەوە حكومەتی هەرێمی كوردستان هەردەم هەوڵیداوە بۆ پاراستنی بنەماكانی دیموكراسی و مافی مرۆڤ و رێزگرتن لە پێكهاتە نەتەوەیی و ئاینییەكانی عێراق بۆ شادبوونیان بە مافەكانیان لە پێناو هێنانەدی سەقامگیری لە وڵات، بۆ ئەم مەبەستەش لە گفتوگۆدا بووە لەگەڵ حكومەتی فیدراڵی بۆ نەهێشتنی ئەو ئاستەنگ و كێشانەی كە لەسەردەمی رژێمی بەعسەوە مابوونەوە بە پشت بەستن بە دەستوور كە گەلی عێراق دەنگیان بۆی دا، گرنگترین ئەو كێشانەش كە بێ چارەسەر مابوونەوە ماددەی (140) ی دەستوورر و میكانیزمی جێبەجێكردنی ئەو ماددە دەستووریەیە.\nرێکخەری راسپاردە نێودەڵەتییەکانی ئەوشی خستە روو کە ئەو ناسەقامگیرییەی ئێستا لە ناوچەکەدا هەیە لە بواری ئابووریش زیانی زۆری بە ناوچەکە گەیاندووە و لەم رووەوە وتی: ئەو ناسەقامگیرییە لە ناوچەکەدا هەیە بۆتە هۆی ئەوەی له ماوه‌ی ڕابردوودا له سنووری ناوچە کوردستانییەکانی دەرەوەی هەرێم لەوانەش ده‌وروبه‌ری کەرکوک، خانه‌قین، کفری، خورماتوو و شنگال چه‌ند ده‌ستێكی نادیار، به به‌رده‌وامی هه‌وڵی شێواندن و زیان پێگه‌یاندنی هاووڵاتییان و جوتیارانی ناوچه‌كه دەدەن. وه‌ك دیاره هه‌ر به‌وه‌شه‌وه نه‌وه‌ستاون و له كاتی دروێنه‌كردنی ڕه‌نجی یه‌ك ساڵه‌ی جوتیارانی سنووره‌كه، هه‌ستاون به سوتاندنی ده‌غڵ و دانی هاووڵاتییان و ئاگرتێبه‌ردان و بۆمبڕێژكردنی زه‌ویوزاری گونده‌كان کە ژمارەیەک کوژراو و برینداری لێکەوتووەتەوە.\nلە کۆتایی لێدوانەکەیدا د. دیندار زێباری رێکخەری راسپاردە نێودەوڵەتییەکانی حکومەتی هەرێم وتی: حکومەتی هەرێمی كوردستان بەردەوام داوای لە حكومەتی فیدراڵ كردووە پەلە بكەن لە جێبەجێكردنی ماددەی (140) و لەم رووە زۆر نەرمی نواندووە و ئامادەیی خۆی نیشانداوە بۆ هەموو جۆرە هاوکاری و هەماهەنگییەک، هەروەها بەر لە هێرشی داعش داوای لە كۆمەڵگای نێودەوڵەتی كردووە كە پێویستە ئەم کێشەیە بەپێی دەستوور چارەسەر بکرێت. هەروەها بەباشی زانیوە کە خەڵکی کەرکوک و ناوچە جێناکۆکەکان لایەنێک بن لە چارەسەر کردنی ئەم کێشەیە و مافی بڕیاردان لەسەر چارەنووسی خۆیانیان هەیە. ئەوانیش داوای هاوبەشکردنی دەسەڵات و هاوبەشکردنی رێکخستن لەو ناوچانە دەکەن بۆ ئەوەی هیچ جیاوازی و دووبەرەکییەک لەنێوان خەڵکەکە دروست نەبێت.\n← نوێنەری حکومەتی هەرێم لە بەریتانیا دیدارێك لەگەڵ وەین دەیڤد وەزیری کاروباری ڕۆژهەڵاتی ناوەڕاست و باکوری ئەفریقیا لە حکومەتی سێبەر ساز دەکات\nئەنجومەنی وەزیران گفتوگۆ دەربارەی هەنگاوەکانی جێبەجێکردنی ياساى چاکسازی و ڕێکخستنەوەی سیستەمی باج و پەرەپێدانی کەرتی تایبەت دەکات →


ڕۆژی ڕاگەیاندنی دوا وەشانی ویندۆز ١٠ دیاریکرا. – کەی ئای تی ئێن\nبابەتی گرینگ 2, حوزه‌یران 2015\nڕۆژی ڕاگەیاندنی دوا وەشانی ویندۆز ١٠ دیاریکرا.\nبۆ دواجار و دوێنێ بەرواری ١\_٦\_٢٠١٥ مایکرۆسۆفت بەفەرمی ڕۆژی بڵاوکردنەوەی دوا وەشانی ویندۆز ١٠ ڕاگەیاند کە ٢٩ی مانگی تەمووز واتە مانگی داهاتوو دەکات. جێگای ئاماژەیە ئەو بەرنامەیەی مایکرۆسۆفت لە چەند ڕۆژی ڕابردوو ڕایگەیاند کە تایبەتە بە بەیەکەوە بەستنەوەی ئامێرەکانی مۆبایل بە ویندۆز ١٠ لەگەڵ ویندۆز ١٠ ڕاستەوخۆ ناوەشێندرێت بەڵکو لە کۆتایی ئەمساڵ بڵاودەکرێتەوە.\nجێگای وەبیرهێنانەوەیە، ویندۆز ١٠ بۆ ئەو کەسانەی کە لەماوەی ٦ ساڵی ڕابردوو کۆمپیوتەریان کڕیوە بە هەبوونی سیستەمی کارگێری ویندۆز لەسەری ئەوا ویندۆز ١٠ بۆ ئەوانە بێ بەرامبەرە! بەڵام لەیادمان نەچێت کە ویندۆز ١٠ تەنها بۆ ئەوانە دێت کە خاوەنی ویندۆز ٧ سێرڤس پاک ١ و ویندۆز ٨.١ و هەروەها ئەوانەیشی خاوەنی تابلێتی ویندۆزن و پشت بەستوون بە ٨.١ ئەوا ئەوا ویندۆز ١٠ی بێ بەرامبەریان پێدەگات.\nئەگەر زۆر تامەزرۆی ئەوەی هەر کە ویندۆز ١٠ بەردەست بوو ئاگاداربیت و پێتبگات ئەوا دەتوانیت ویندۆزەکەت – جا ٧ یان ٨.١ـە – بەتەواوی نوێ (ئەپدەیت) بکەیتەوە بۆ ئەوەی بەرنامۆکەیەکت پێ بگات کە دەتوانیت لەڕێگەیەوە خۆت تۆماربکەیت بۆ کاتی گەیشتنی ویندۆز ١٠ کە ئەمەی خوارەوە وێنەی بەرنامۆکەکەیە کە لە تەنیش کاتژمێرەکەی خوارەوە لە سەنتەری ئاگاهییەکان (Notification Center) لەلای کاتژمێرەکە دەردەکەوێت:\nپاشان کە کلیکت لێ کرد ئەو پەنجەرەیەت بۆ دێت:\nکلیک لە دوگمەکەی خوارەوە بکە کە نوسراوە Reserve your free upgrade و دواتر پەنجەرەیەکی ترت بۆ دێت ئیمەیڵێک تێبنوسە و ئیتر لە خوارەوە دوگمەیەک هەیە و کلیکی لێ بکە و بەسەرکەوتووی تۆماربوویت!\nسەرچاوە cnet + Windows Blog\nتاگەکان مایکرۆسۆفت ویندۆز\nswhaeb 2 حوزەیران 2015 / 9:52 PM\nشتەكانی ناو كۆمپیتەرەكە ڕەش دەبێتەوە؟\nتۆری تەکنەلۆژیای زانیاری کوردی 6 حوزەیران 2015 / 7:11 PM\nنەخێر بەڕێز ناسڕدێنەوە


بگەڕێ بە ناو 432546 هەواڵ و بابەتدا، لە زیاتر لە 42 سەرچاوەوە.\nبومەلەرزەیەک بە گوڕی 5.3 پلە لە پارێزگای ئەلازیغی تورکیا روویدا\nDecember 27th, 2020 NRT\nناوەندی بومەلەرزەزانی ئەوروپای ناوەڕاست رایگەیاند، بومەلەرزەیەک بەگوڕی 5.3 پلەی رێختەر لە رۆژهەڵاتی پارێزگای ئەلازیغ لە وڵاتی تورکیا روویدا. \nکوردستان بۆ نەکرایە دوبەی؟ نهێنی بازرگانییکردنی تورکیا و پارتی و پەکەکە\nDecember 27th, 2020 Youtube\nDecember 26th, 2020 NRT\nرۆژانە دیجیتاڵ میدیای ئێن ئاڕ تی، نرخی دراو لە بازاڕەکانی ھەرێمی کوردستاندا بڵاودەکاتەوە.\nئەمڕۆ شەممە، ٢٦ی کانونی یەکەمی ٢٠٢٠، نرخی یەک ئۆنسە زێڕ لە بازاڕەکانی جیهاندا هەزار و ٨٦٦ دۆلارە، نرخی یەک گرامیش ٦٠ دۆلار و یەک سەنتە.\nهەرێمی كوردستان.. 275 تووشبووی دیكەی كۆرۆنا چاكبوونەتەوە\nDecember 25th, 2020 نه‌وا\nراستەوخۆ.. رووماڵی رووداو بۆ ئاهەنگی کریسمس لە هەرێمی کوردستان و جیهان\nDecember 25th, 2020 Youtube\nکەی ڤاکسینی کۆرۆنا دەگاتە هەرێمی کوردستان؟\nDecember 24th, 2020 NRT\nوتەبێژی وەزارەتی تەندروستی هەرێم رایگەیاند، حکومەتی عێراق گرێبەستێکی فەرمی هەیە و لە قۆناغی یەکەمدا، یەک ملیۆن و ٥٠٠ هەزار دانە لە ڤاکسینەکە دێت، ئەو کاتەی ڤاکسینەکە گەیشت پشکی هەرێمی کوردستانیشی تێدایە کە رەنگە بکەوێتە نزیک بەهاری ساڵی داهاتوو.\nپەیامی سەرۆکی حکومەت بۆ مەسیحیەکانی هەرێمی کوردستان\nسەرۆکی حکومەتی هەرێمی کوردستان لە پەیامێکدا بەبۆنەی لەدایکبوونی مەسیح رایگەیاند، کریستیانەکان پێکهاتەیەکی گرنگ و رەسەنی کۆمەڵگەی کوردستانن و لەگەڵ پێکهاتەکانی دیکەدا رۆڵێکی گرنگیان لە پێشخستنی کۆمەڵگەی کوردستاندا گێڕاوە. دەشڵێت، "پابەندبوونی خۆمان بە قووڵکردنەوە و بەهێزکردنی کولتووری لێبوردەیی و تەبایی و بەیەکەوەژیانی ئاشتییانەی نێوان پێکهاتەکان دووپات دەکەینەوە".\nپەیامی نێچیرڤان بارزانی بۆ مەسیحیەکانی هەرێمی کوردستان\nسەرۆکی هەرێمی کوردستان لە پەیامێکیدا بەبۆنەی یادی لەدایکبوونی مەسیح رایگەیاند، هه‌رێمى كوردستان وه‌ك لانه‌ى پێكه‌وه‌ژيانى هه‌موو پێكهاته‌كان ده‌مێنێته‌وه. دەشڵێت، "هاوڵاتیانی مه‌سيحى دڵنياده‌كه‌ينه‌وه كه هەموو توانايه‌ك ده‌خه‌ينه‌گه‌ڕ بۆ ئه‌وه‌ى ناوچه زيانبه‌ركه‌وتووه‌كانيان له شه‌ڕى دژى تيرۆردا ئاوه‌دان بكرێنه‌وه".\nمەسیحیەکانى هەرێمی کوردستان یادى لەدایکبونى حەزرەتى عیسا دەکەنەوە\nقەشە ئەیمەن عەزیز رایگەیاند، ئەمشەو مەراسیمى جەژنى لە دایکبونى حەزرەتى عیسا دەستپێدەکات و ئاهەنگەکانیش تاوەکو رۆژى ٦ى مانگى داهاتوو بەردەوام دەبن.\nلقى هەولێرى یەکێتى زانایانى ئاینى کوردستان ئامارى ئەمساڵى بڵاوکردەوە\nسەرۆکى لقى هەولێرى یەکێتى زانایانى ئاینى کوردستان رایگەیاند، لە مساڵدا ٣١٤ حاڵەتى جیابونەوە لە نێوان خێزانەکاندا بە رەزامەندى هەردوو هاوسەرەکە تۆمارکراوە.\nفازڵ نەبی: ٢٠٢١ ساڵێکی سەختی دارایی دەبێت بۆ هەرێمی کوردستان\nDecember 23rd, 2020 NRT\nبریکاری پێشووی وەزارەتی دارایی عێراق رایگەیاند، بەغدا دەزانێت دۆخی سیاسی و دارایی هەرێمی خراپە بۆیە وەک پارێزگایەک مامەڵەی لەگەڵدا دەکات. دەشڵێت، ۲۰۲۱ ساڵێکی سەختی دارایی دەبێت بۆ هەرێمی کوردستان.\nپەرلەمان و حکومەت لەسەر ئەم بابەتە کۆدەبنەوە\nدەقی راگەیەنراوەکەی پەرلەمانی کوردستان:\nئەلمۆنیتەر: مەسرور بارزانى داواى لە ئەمریکا کردووە، هێز لەسەر سنوری باشوور و رۆژائاوی کوردستان جێگیربکات\nماڵپەڕێکى ئەمریکى رایگەیاند، سەرۆکى حکومەتى هەرێم بە فەرمى داواى لە ئەمریکا و هێزەکانى هاوپەیمانان کردووە بۆ رێگریکردن لە پەڕینەوەى پەکەکە بۆ رۆژئاواى کوردستان سوپاى هاوپەیمانان لە سنورى فیشخابوور جێگیربکرێت.\nهه‌رێمی كوردستان.. 337 تووشبووی دیكه‌ی كۆرۆنا چاكبوونه‌ته‌وه\nDecember 23rd, 2020 نه‌وا\nكوردستان 8167 عێراق 7686 کۆرۆنا 7589 توركیا 4854 سلێمانی 4769 سوریا 4581 ئێران 4366 هەرێم 4357 ئەمریكا 4089 هەولێر 3766 هەرێمی 3749 نرخی 3654 واشنتن 3490 ڤیدیۆ 3325 بایدن 2802 لەبارەی 2769 داعش 2479 بارزانی 2399 روسیا 2291 بریتانیا 2168\nنوێترین لێدوانی وەزیری پەروەردە لەبارەی پڕۆسەی خوێندنەوە\nFebruary 24th, 2021 لە NRT\nبۆ کۆڕێکی حزبی؛ قائیمقام دەوامی جێهێشت\nحکومەتی هەرێم لەبارەی قەدەغەی هاتوچۆوە روونکردنەوە دەدات


مهدويت | Mahdawiyat : ت - ئايهتا صهلهواتێ\nت - ئايهتا صهلهواتێ\nإِنَّ اللّهَ وَ مَلائِكَتَهُ يُصَلُّونَ عَلى النَّبي يا أَيُّها الَّذين آمَنوا صَلُّوا عَلَيه وَ سَلِّمُوا تَسْليماً ـ احزاب/ 56.\nـ يانى: ـ براستى خودێ و مهلائيكهتێن وى صهلهواتا لسهر پێغهمبهر ددن، ئهى گهلى خوهى ئيمانا هون ژى صهلهوات و سهلاما لسهر وى بدن.\nل ئايهتێن بوريى دا قورئان ژ پاكيا ئههلێ بهيت و حهژێكرنا وان دئاخڤت و مهعلوم دكت كو ئهون ئههلێ بهيتا پێغهمبهر صلى الله عليه وآله و موفهسهرا ئهو ب ناڤ كفش و مهعلوم كرنه، نخوه ـ ئال ئهون و مهخسهد ژى ـ عهلى و فاطمه و حهسهن و حوسهينن.\nو ل ڤێ ئايهتێ دا ئهمر هاتيه كرن بو هنارتنا صهلهواتا لسهر پێغهمبهر و ئالێ وى يێ گران بها و ئهڤ صهلهوات مهخصوصێ وايه و نهكهسهك دى ، و مهزناهىيا وا و بلنديا دهرهجهو مهرتهبا وان نيشان ددت، داكو ئومهت جهێ وا ل ژيانا خوه داناس بكت.\nفهخرێ رازى ل تهفسيرا خوهدا التفسيرالكبير ـ روايهتهكى ژ پێغهمبهر دنڤيست كو تهفسير و روناهيكهرێ مهعنا ڤێ ئايهتا شهريفه، وها دنڤيست: ژ پێغهمبهرصلى الله عليه وآلههات پرسياركرن ، ئهى پێغهمبهرێ خودێ ئهم چهوا صهلهواتێ لسهر ته بدين؟ پێغهمبهر صلى الله عليه وآله ئهمر كر، بێژن: اَللَّهُمَّ صَلِّ عَلى مُحَمَّد وَ عَلى آلِ مُحَمَّد كَما صَلَّيْتَ عَلى إِبْراهيمَ وَ عَلى آلِ إِبْراهيم وَ بارك عَلى مُحَمَّد وَ عَلى آلِ مُحَمَّد. . . .\nفهخرێ رازى پێشيا بهيانا ڤێ حهديسێ دا ئايهتا صهلهواتێ تهفسير دكت و لدهوامێ دا دنڤيست: هذا دليل على مذهب الشافعى لآن الأمر للوجوبع. . . ـ يانى:: و ئهڤ دهليله كه لسهرمهزههبى شافعى كو گوتيه دانا ـ ئشارهيه بال گوتنا علمێ ـ ئوصول فقهێ ڤه كو لسهر تێ خهبهر دان، و هنهك دبێژن ئهگهر قهرينه ل حالێ نهبت كو مهخسهد سونّهته ـ فعلا ئهمر لسهر واجب بينا تشتێ دهلالهت دكت و ل ئايهتێ دا ـ صَلّوُا - صهلهواتێ بدن ، هاتيه و ئهڤ فعلا ئهمره و فعلا ئهمر بو وجوبێ بكار تێت، نخوه صهلهواتا لسهر پێغهمبهر و ئالێ وى فهرٍز و واجبه/ وهرگێپاشێ فهخرێ رازى ل دهوامێ دا حكمهتا صهلهواتێ بهيان دكت و دبێژت: ئهگهر خودێ و مهلائيكهت صهلهواتا لسهر ددن، هێدى چ موحتاجى ههيه ب صهلهواتا مه؟ ڤێجا ئهو بخوه جواب ددت كو: صهلهواتا لسهر وى نه ژ بهر ئحتياجايا وىيه بال وێڤه، ههينه دگهل صهلهواتا خودێ لسهر وى هێدى نه موحتاجێ صهلهواتا مهلائيكهتا بى، نخوه ئهڤ صهلهوات ژ بو وێ چهندێيه كو ئهم مهزناهىو قهدرو قيمهتێ وى لبال خوه بدين مهعلوم كرن. داكو ئهم پێ وێ خوهى خێرببين، و ژ بهر ڤێيه كو پێغهمبهر صلى الله عليه وآله ئهمر كريه:\nـ مَنْ صَلّى عَليَّ مَرَّةً صَلى الله عَلَيه عَشْراً ئهو كهسێ صهلهواتهكى لسهر من بدت خودێ دهه صهلهواتا لسهر وى ددت.\nو ل ـ درالمنڤور يا سيوطىدا حهديسهك هاتيه نڤيسين كو: عهبدو رهزاق و ئبن ئهبى شهيبه و ئهحمهد و عهبدبن حهميد و بوخارىو موسلم و ئهبو داود و ترمذى ونسائى و ئبن ماجهه و ئبن مهردويه ژ ـ كعب بن عجره نهقلدكن كو ئهو دبێژت: يێكى گوت: ئهى پێغهمبهرێ خودێ، ئهم عهلمينه كو چهوا سهلامێ ل ته بكين ، ڤێجا صهلهواتا لسهر ته چهوانه؟ پێغهمبهر صلى الله عليه وآله گوت بێژه:\nـ اَللَّهُمَّ صَلِ عَلى مُحَمَّد وَ عَلى آلِ مُحَمَّد كَما صَلَّيْتَ عَلى إِبْراهيمَ وَ آل إِبْراهيم إِنَّكَ حَميدٌ مَجيد.\nو ل كتێبا من لبال وى نمێژێدا ناڤێ ئالى پێغهمبهر صلى الله عليه وآله بێت برن.


"وشه" هه‌موو تاوانه‌كانی خورماتوو به ژماره بڵاو ده‌كاته‌وه\nدواى نزیكه‌ى دوو مانگ به‌سه‌ر 16ى ئۆكتۆبه‌ر، میلیشیا توركمانه شیعه‌كانى خورماتوو به‌رده‌وامن له‌سه‌ر ته‌قاندنه‌وه‌ی خانووی ماڵه كورده‌كان و تێكدانى دیمۆگرافیاى شاره‌كه. قایمقامی شارۆكه‌كه ده‌ڵێ ئه‌وه‌ى له خورماتوو روو ده‌دات جینۆسایده دژى كورد. ئه‌ندامێكى ئه‌نجوومه‌نى پارێزگاى سه‌ڵاحه‌دین به روونی ده‌ڵێ "ئه‌وه‌ى روو ده‌دات، به شیعه‌كردنى ناوچه‌كه‌یه".\nداگیركردنى خورماتوو و ناوچه‌كانى تری كوردستان له‌لایه‌ن سوپا و میلیشیا شیعه‌كانى عێراق، 50 رۆژ تێپه‌ڕ ده‌كات و پێشێلكارییه‌كانیش به‌رامبه‌ر به خه‌ڵكى ناوچه‌كه به‌رده‌وامى هه‌یه، به‌رپرسانى ئیداره‌ى خورماتوو تاوانه‌كانى میلیشیاكان به دیكۆمێنت ده‌كه‌ن، به‌ڵام به شیعه‌كردنى ناوچه‌كان به‌رده‌وامى هه‌یه و لیژنه‌كانیش هێشتا ده‌ستبه‌كار نه‌بوونه.\nتاوانكاریى میلیشیاكان به دیكۆمێنت ده‌كرێت\nبه‌رپرسانى خورماتوو ئاشكرای ده‌كه‌ن كه توانراوه تاوانه‌كانى میلیشیا توركمانه شیعه‌كان به دیكۆمێنت بكرێ و چاپ بكرێت.\nمه‌لا حه‌سه‌ن ئه‌ندامی كورد له ئه‌نجوومه‌نی پارێزگای سه‌ڵاحه‌دین ژماره‌كان ده‌خاته ڕوو كه به‌گوێره‌ى به‌دواداچوونه‌كه، سێ هه‌زار و 500 خانوو، دووكان، باڵه‌خانه، كۆگه و ماركێت، دواى تاڵانكردنیان سووتێنراون. 62 خانوو ته‌قێنراونه‌ته‌وه و ته‌قاندنه‌وه‌ى خانووى ماڵه كورده‌كانیش به‌رده‌وامی هه‌یه، 32 مۆلیده‌ى كاره‌باى ئه‌هلى دزراون، 156 ئۆتۆمبێلی تایبه‌ت و بارهه‌ڵگر دزراون، پێنج كه‌ناڵى میدیایی لۆكاڵى تاڵان كراون و باره‌گاى هه‌موو حزبه سیاسییه‌كان و دامه‌زراوه‌كانى حكوومه‌تى هه‌رێمى كوردستان سووتێنراون.\nزیاتر گوتى "هه‌موو تاوانه‌كان به‌چوارچێوه‌ى كوڕاسه‌یه‌كدا چاپ كراون و دراوه به حكوومه‌تى هه‌رێمی كوردستان، كونسوڵگه و باڵوێزخانه‌كان، هیومان رایت وۆچ، ئه‌منستى ئینته‌رناشناڵ و په‌رله‌مانتاره كورده‌كان، به‌ڵام حكوومه‌تى عێراق هیچ هه‌نگاوێكى هه‌ڵنه‌گرتووه".\nلای خۆیه‌وه شه‌لال عه‌بدول قایمقامی خورماتوو بۆ "وشه" دووپاتی ده‌كاته‌وه، ئه‌وه‌ى دواى 16ى ئۆكتۆبه‌ر روو ده‌دات به هه‌موو پێوه‌رێك جینۆسایده دژى كورد، له‌مه‌شدا میلیشیاى توركمانى شیعه به‌رپرسیارن و ده‌بێت رووبه‌ڕووى یاسا بكرێنه‌وه. هه‌موو تاوانه‌كان به دیكۆمێنت كراون و دراونه‌ته لایه‌نى پێوه‌ندیدار".\nدۆخى ته‌ناهیی شارۆكه‌كه و پرۆسه‌ى ته‌عریب\nمه‌لا حه‌سه‌ن بۆ "وشه" ئاماژه به دۆخى خورماتوو ده‌كات كه حكوومه‌تى عێراق له رێى هێزی سوات هه‌وڵی دا ئارامى بگه‌ڕێنێته‌وه، به‌ڵام سه‌ركه‌وتوو نه‌بوون.\nئه‌وه‌شى خسته‌ڕوو "ئه‌وه‌ى ئێسته روو ده‌دات هه‌ڵمه‌تى دووباره زیندووكردنه‌وه‌ى ته‌عریب و به شیعه‌كردنى ناوچه‌كه‌یه، كاتى خۆی ملیۆنێك و 200 هه‌زار دۆنم زه‌ویى جووتیارانى كورد داگیر كرا، هه‌وڵ درا بۆ خاوه‌نه‌كانیان بێنه گه‌ڕاندنه‌وه، به‌شێكى لێ گه‌ڕایه‌وه، به‌ڵام ئێسته ئه‌و زه‌وییه كشتوكاڵییانه‌ش جارێكى تر ته‌عریب كراونه‌ته‌وه".\n"بڕیاره‌كانى سه‌رۆك مام جه‌لال له‌لایه‌ن وه‌زاره‌تى داد جێبه‌جێ نه‌كران و بڕیاره‌كانى سه‌رده‌مى به‌عسیش كه ناوچه‌كه‌ى پێ ته‌عریب كرابوو هه‌ڵنه‌وه‌شانه‌وه، ئێسته ئه‌وانه وا ده‌زانن سه‌دام حوسێن زیندوو بووه‌ته‌وه و ده‌ستیان داوه‌ته هه‌ڵمه‌تى ته‌عریبكردنى خورماتوو" مه‌لا حه‌سه‌ن وای گوت.\nبه‌هۆى رووداوه‌كانى 16ى ئۆكتۆبه‌ر، به‌پێى ئه‌و به‌دواداچوونه‌ى ئیداره‌ى خورماتوو كه به دیكۆمێنتیان كردووه، له نێوان هه‌شت تا 10 هه‌زار خێزان كه ده‌كاته زیاتر له 60 هه‌زار كه‌س، ئاواره بوونه.\nمه‌لا حه‌سه‌ن ئاشكرای كرد كه دواى سه‌ردانى فوئاد مه‌عسووم سه‌رۆك كۆماری عێراق بۆ سلێمانى، به‌رپرسانى ئیداری و حزبی خورماتوو له‌گه‌ڵ سه‌رۆك كۆمار دانیشتوون و دۆخى شارۆكه‌كه‌یان روون كردووه‌ته‌وه و یاداشتێكى پێنج خاڵییان به سه‌رۆك كۆمار داوه، یه‌كێك له داواكارییه‌كان ئه‌وه‌بوو كه ئاواره‌كانی خورماتوو له وه‌زاره‌تى كۆچ و كۆچبه‌ران تۆمار بكرێن و مافه‌كانیان نه‌فه‌وتێت. گوتى "به‌ڵام هێشتا وه‌زاره‌تى كۆچ و كۆچبه‌ران هیچ هه‌نگاوێكى هه‌ڵنه‌گرتووه".\nبه‌ڵام شه‌لال عه‌بدول ده‌ڵێ، وه‌زاره‌تى كۆچ و كۆچبه‌ران له هه‌موو لایه‌ك زیاتر خزمه‌تى ئاواره‌كانى كردووه و هه‌وڵى دابینكردنى پێداویستییه‌كانى داوه و به‌رده‌وامیشه.\nچاره‌نووسی فه‌رمانبه‌ران و خوێندكاران\nبه‌هۆى رووداوه‌كانى 16ى ئۆكتۆبه‌ر، زیاتر له هه‌زار مامۆستا و فه‌رمانبه‌ری خورماتوو ده‌وامیان جێ هێشتووه و زیاتر له شه‌ش هه‌زار قوتابی و خوێندكاریش له‌گه‌ڵ خێزانه‌كانیان ئاواره بوونه. مه‌لا حه‌سه‌ن دڵنیایی ده‌دات كه له‌گه‌ڵ پارێزگاری سه‌ڵاحه‌دین رێككه‌وتووین كه مووچه‌ى فه‌رمانبه‌ران و مامۆستایانى خورماتوو نه‌بڕێت و چاوپۆشی له دۆخه‌كه‌یان بكرێت.\nبۆ قوتابی و خوێندكاره‌كانیش، ئه‌وانه‌ى خوێندنیان به زمانى كوردییه كه زۆرینه‌ن له‌و شه‌ش هه‌زار قوتابییه، تونراوه چاره‌سه‌ریان بۆ بكرێت و له خوێندنگه و قوتابخانه كوردییه‌كان ده‌خوێنن، به‌ڵام زیاتر له هه‌زار قوتابی هه‌ن كه خوێندنیان به زمانى عه‌ره‌بییه، له رێى نوێنه‌رانى كورد له په‌رله‌مانى عێراق هه‌وڵ هه‌یه له‌گه‌ڵ وه‌زاره‌تى په‌روه‌رده‌ى عێراق ئه‌و قوتابییانه له خوێندنگه‌ى ئه‌و كه‌مپانه بخوێنن كه له سنووری ئیداره‌ى گه‌رمیان بۆ ئاواره‌كان كرابوونه‌وه و بتوانن سوودیان لێ وه‌ربگیرێت و له خوێندن دانه‌بڕێن.\nهه‌ڵمه‌تى گرتن و ریفراندۆم\nرۆژانه لیست بڵاو ده‌كرێنه‌وه و بڕیاری گرتنیان ده‌درێ، له نوێترین لیستى به‌ڕێوه‌به‌رایه‌تى پۆلیسی سه‌ڵاحه‌دین، بڕیاری گرتنى 29 ئه‌فسه‌ر و پۆلیسی كورد ده‌درێ كه ده‌نگیان بۆ سه‌ربه‌خۆیی كوردستان داوه، پێشتریش 15 پۆلیسی تر گیرابوون و به ده‌سته‌به‌ری ئازاد كران.\nشه‌لال عه‌بدول ده‌ڵێ، هه‌وڵه‌كان به‌رده‌وامن تا به ده‌سته‌به‌ری "كه‌فاله‌ت" ئازاد بكرێن، به‌ڵام لێره‌دا كێشه‌كه كۆتای نایه‌ت، به‌ڵكو ده‌بێت ته‌واوى ئه‌و بڕیارانه هه‌ڵوه‌شێنه‌وه كه دژى ئه‌وانه ده‌رچوون كه ده‌نگیان به ریفراندۆم داوه، ئه‌گه‌ر ئه‌وه نه‌كرێت، ئه‌وا ده‌بێت ته‌واوى خه‌ڵكى خورماتوو بێنه گرتن. خه‌ڵكى سڤیلیش گیراون، به‌ڵام به ده‌سته‌به‌ری ئازاد كراون.


یواخیم لۆف: راسته ترسمان هه‌یه به‌س ده‌توانین ڤان دایك ببڕین\nخواكیم لۆف راهێنه‌ری هه‌ڵبژارده‌ی ئه‌ڵمانیا و ڤان دایك كاپتنی هه‌ڵبژارده‌ی هۆڵه‌ندا\nڤان دایك یواخیم لۆف هه‌ڵبژارده‌ی ئه‌ڵمانیا\nله پاڵاوتنه‌كانی گه‌یشتن به یۆرۆی2020 ئه‌مڕۆ هه‌ڵبژارده‌كانی ئه‌ڵمانیا و هۆڵه‌ندا له یاری لوتكه‌ی كۆمه‌ڵه‌ی سێیه‌م رووبه‌روو ده‌بنه‌وه، له یاری رابردوو ئه‌لمانیا له نێو خاكی پرته‌قاڵه‌كان براوه بوو، مانشافته‌كان چاویان له دووه‌م بردنه‌وه‌ی له‌سه‌ر یه‌كه.\nیواخیم لۆڤ راهێنه‌ری هه‌ڵبژارده‌ی ئه‌ڵمانیا له باره‌ی یارییه‌كه گوتی: به سێ هێرشبه‌ر یاری ده‌كه‌ین، به‌ڵام بۆ ناوه‌راست و به‌رگری به شێوازێكی جیاوازتر یاری ده‌كه‌ین.\nلۆڤ سه‌باره‌ت به پێكهاته‌كه‌ی ده‌شڵێت: ئه‌م یاریزانانه‌ی بانگهێشت كراون سه‌رجه‌میان ئاماده‌ن، ته‌نیا لیۆن گوریسكای یاریزانی بایرن نه‌بێت كه له‌راهێنانه‌كان هه‌ستی به‌ئازار كردووه، به‌ڵام یاری نه‌كردنی یه‌كلا نه‌بووه‌ته‌وه.\nلۆف ده‌شڵێت: له هه‌ر یارییه‌ك به‌رامبه‌ر هۆڵه‌ندا یارییه‌كی جیاوازمان بینیوه، له راستیدا هۆڵه‌ندا له‌م دوو سێ ساڵه‌ی رابردوو زۆر پێشكه‌وتووه، به‌روونی له یارییه‌كانیان دیاره ئاستێكی به‌رز پێشكه‌ش ده‌كه‌ن.\nلۆف گوتیشی: بێگومان بوونی ڤان دایك مه‌ترسییه له‌سه‌ر ئێمه، به‌ڵام هه‌وڵده‌ده‌ین له‌و یارییه ڤان دایك تێپه‌ڕێنین و گۆڵ بكه‌ین، هه‌رچه‌نده دووركه‌وتنه‌وه‌ی به‌شێك له یاریزانه‌كانمان به‌هۆی پێكانه‌وه ره‌نگه تووشی كێشه‌مان بكات.\nئه‌ڵمانیا له سێ یاری رابردوو سێ بردنه‌وه‌ی هه‌یه‌و به نۆ خاڵ به‌شیوه‌ی كاتی دووه‌می كۆمه‌له‌ی سێیه‌می گرتووه به‌لام یارییه‌كی كه‌متر له ئێرله‌ندای پێشه‌نگ ئه‌نجامداووه.\nهه‌رچی هه‌ڵبژارده‌ی هۆڵه‌ندایه له‌ژێر سه‌رپه‌رشتی رۆنالد كویمان ده‌یه‌وێت ركابه‌ری له‌سه‌ر خانه‌كانی پێشه‌وه‌ی كۆمه‌له‌كه‌ی بكات و تۆڵه‌ی شكستی یاری رابردو بكاته‌وه،\nهۆڵه‌ندا به پشت به‌ستن به تواناكانی ڤاندایك، دێ لێخت، دی یۆنگ، یستیڤان دیفیر، سترۆتمان لۆگ دیۆنگ، سیڤ بێرگیوس، ده‌یانه‌وێت له‌ناو خاكی مه‌كیننه‌كان سێ خاڵ به‌ده‌ست بێنن،\nهۆڵه‌ندا له كۆمه‌له‌كه‌ی دوو یاری ئه‌نجامداوه، سه‌ركه‌وتنیكی به‌رامبه‌ر رووسیا هه‌یه و یارییه‌كی به‌رامبه‌ر ئه‌لمانیا دۆراندووه، ئێستاش ئه‌م هه‌ڵبژارده‌یه به‌دوای دووه‌م بردنه‌وه له سێیه‌م یاری ده‌گه‌رین و دینه‌وه نێو ركابه‌رییه‌كان بۆ پله‌كانی پێشه‌وه.


07:17 ئەمڕۆ مووچەی ١٣ وەزارەت و دەستە دابەش دەکرێت\nپەیامی کورد ... سه‌رۆكى هه‌رێمى كوردستان : مامۆستایان كلیل و بناغه‌ى سه‌ركه‌وتنى هه‌ر كۆمه‌ڵگه‌یه‌كى پێشكه‌وتوون\nنێچیرڤان بارزانى سه‌رۆكى هه‌رێمى كوردستان، بەبۆنەی ساڵوەگەڕی دامەزراندنی یەكیتی مامۆستایانی كوردستان، پەیامێكی بڵاو كردەوە.\nده‌قی په‌یامی نێچیرڤان بارزانى سه‌رۆكى هه‌رێمى كوردستان بۆ یادى دامه‌زراندنى یه‌كیتی مامۆستایانى كوردستان:\nشه‌سته‌مین ساڵیادى دامه‌زراندنى یه‌كیتی مامۆستایانى كوردستان، به گه‌رمى له ته‌واوى مامۆستایانى كوردستان پیرۆز ده‌كه‌م، هیواى سه‌ركه‌وتنیان بۆ ده‌خوازم. به‌وپه‌ڕى ڕێز و پێزانینه‌وه ڕۆڵى گرینگ و پیرۆزى مامۆستایان و هه‌وڵ و كۆششیان بۆ فێركردن، په‌روه‌رده‌كردن و پێگه‌یاندنى نه‌وه‌كانى ئێستا و داهاتووى كوردستان، به‌رز ده‌نرخێنین.\nبه‌رپرسیاریه‌تى، ئاماده‌یى و ڕۆڵى پێشه‌نگانه‌ى مامۆستایان بۆ په‌روه‌رده‌كردن و پێگه‌یاندنى تاك، له ڕۆژانى سه‌ختى شۆڕش و له ئێستاى ئازادیشدا، مایه‌ى ده‌ستخۆشى و پێزانینه. له ڕۆژگاره هه‌ره سه‌خته‌كانیشدا، مامۆستایانى دڵسۆزى كوردستان به‌رگه‌ى هه‌موو ته‌حه‌دییه‌كانیان گرتووه و له ئه‌ركى پیرۆزى په‌روه‌رده‌كارى و فێركردن به‌رده‌وام بوون و كۆڵیان نه‌داوه.\nنه‌وه‌كانى ئێستا و داهاتوو ئه‌مانه‌تى مامۆستایانن، بۆیه مامۆستایان كلیل و بناغه‌ى سه‌ركه‌وتنى هه‌ر كۆمه‌ڵگه‌یه‌كى پێشكه‌وتوون و ڕۆڵیان له بره‌ودان به كولتوورى یه‌كترقبووڵكردن و لێبورده‌یى و پێكه‌وه‌ژیان هه‌یه. مامۆستایانى كوردستان شایسته‌ى گوزران و ژیانێكى باشترن، هه‌موو پشتگیرییه‌ك بۆ ماف و داواكارى و شایسته‌كانیان دووپات ده‌كه‌ینه‌وه و به ڕێز و پێزانینه‌وه له ڕۆڵ و خزمه‌تى یه‌كێتی مامۆستایانى كوردستان ده‌ڕوانین.


حکومەتی تورکیا 8 پەنابەری پاوەیی ڕادەستی گروپی «ئەل نوسرە»لە سوریا کردووە - كۆمه‌ڵه‌ی مافی مرۆڤی کوردستان\nحکومەتی تورکیا 8 پەنابەری پاوەیی ڕادەستی گروپی «ئەل نوسرە»لە سوریا کردووە\nبەپێی کۆمەلەی مافی مرۆڤی کوردستان، حکومەتی تورکیا لە 22ی ئاگۆستی 2021دا هەشت پەناخوازی خەڵکی پاوە دەستبەسەر کردووە کە بەنیازبوون کۆچ بکەن بۆ ئەوروپا و ڕادەستی گروپی تیرۆریستی ئەلنوسرە-یان کرد لە سوریا.\nبەپێی ئەو زانیارییانەی گەیشتوون ناوی ئەو کەسانە بەم شێوەیەیە:\nدەماوەند پاک سرێشت\nموبین وەلەد بەیگی\nفەردین دەروێش پور\nبەپێی ڕاپۆرتەکە، ئەو هەشت پەناخوازەی پاوه کە لەگەڵ 57 پەنابەری دیکەی کورد لە هەرێمی کوردستان بوون، لەلایەن پۆلیسی تورکیاوە دەستبەسەر دکرێن، ئەو پەناخوازانە سەرەتا ئەگەری ئەوەی دەکردن کە پۆلیس بەنیازە بیانگوازێتەوە بۆ سنووری دەریایی بۆ ئەوەی تورکیا بەجێبهێڵن، بەڵام لەگەڵ نزیکبوونەوە لە خاڵە سنوورییەکان، بۆیان دەردەکەوێت کە لەسەر هێڵی نێوان جەرابلوس و عەفرین گواستراونەتەوە بۆ سنووری شاری عەزاز.\nزەکەریا ڕۆستەمی، کە هاوکات پەناخوازە لە تورکیا، بە کۆمەڵەی مافی مرۆڤی کوردستان ڕاگەیاند، کە هەشت هاوڵاتی پاوه یی لە 22ی ئاگۆستەوە دەسبەسەرکراون لە 24ی ئاگۆستەوە پەیوەندیەکەیەن بە تەواوی پچڕاون.\nناوبراو ئەوەشی خستەڕوو، کە هاوڵاتیانی هەرێمی کوردستان پێش چوونە ناو عەزاز گەڕاونەتەوە هەرێمی کوردستان، بەڵام هیچ زانیارییەک لەبارەی چارەنووسی ئەو هەشت هاوڵاتییە پاوە یی نییە.\nبەپێی ئەو زانیارییانەی بە دەست گەیشتوون، پاسپۆرتی ئەو کەسانە لە دەستی ئەو قاچاغچییە مایەوە کە بڕیاربوو لە تورکیا دەریان بکاتەوە، ئەو کەسەش دەسنیشان کردووە کە ئەو کەسانە لەلایەن تورکیاوە ڕادەستی گروپی تیرۆریستی ئەلنەسرە کراون.\nزەکەریا رۆستەمی، لە لێدوانێکیدا بۆ KMMK ڕایگەیاند، کە ئەو کەسانە بە شێوەیەکی یاسایی چوونەتە تورکیا و ماوەی 3 مانگ مانەوەیان هەبووە و داوای درێژکردنەوەی مانەوەیان بۆ دەزگا پەیوەندیدارەکانی تورکیا کردووە.\nجێی سەرنجە ماوەی نزیکەی 23 ڕۆژە چارەنووسی ئەو هاوڵاتیانەی کوردستان نازانرێت و ئەمەش بووەتە هۆی نیگەرانی کەسوکاری ئەو کەسانە.\nکۆمەڵەی مافی مرۆڤی کوردستان نیگەرانی خۆی لە تەندروستی و ژیانی ئەو کەسانە دەرببڕیت و داوای لە حکومەتی تورکیا دەکات کە ئەو پرسە ڕوون بکاتەوە و بارودۆخەکە و چارەنووسی ئەو کەسانە بۆ ڕای گشتی ڕوون بکاتەوە. هەروەها داوا لە هەموو ڕێکخراوە مەدەنی و میدیاییەکان دەکەین کە لە سوریا کار دەکەن بۆ بەدواداچوونی بارودۆخی ئەو کەسانە و زەمینە خۆشکردن بۆ گەڕانەوەیان بۆ کوردستان\n← Previous دەستبەسەر کردنی سێ هاوڵاتی لە شاری مەھاباد\nگیان لە دەستدانی یەکێک لە دەستبەسەرکراوانی پیرانشار لە گرتووخانەکانی دامەزراوە ئەمنییەکان Next →\nمەترسی ئێعدامی چەندد زیندانییەک و گواستنەوەیان بۆ ژووری تاکەکەسی\nهێزە سنوورپارێزەکانی ئێران دوو کۆڵبەریان بریندار کرد\nدەستبەسەردا گرتنی دەیان سەر مەڕی خەڵكی گوندی دزڵی لە لایەن ھێزەكانی حكوومەتی ئێران\nخۆکوژی مێرمنداڵێک لە شاری سەردەشت\nگیان لە دەست دانی کرێکارێکی رۆژهەلاتی لە هەوڵێری باشوور کوردستان بە هوی رووداوی کار


ریال لە گواستنەوەی ئێمباپێ كشایەوەو پەیامی تووندیش بۆ خلێفی هەیە | دەزگاى زارى کرمانجى\nریال لە گواستنەوەی ئێمباپێ كشایەوەو پەیامی تووندیش بۆ خلێفی هەیە\nزاری كرمانجی- ئاژانسییە هەواڵییە وەرزشییەكان: بەهۆی داوا كردنی نرخێكی زۆر لە لایەن پاریس سانجێرمان بۆ دەستبەردار بوون لە كیلیان مباپێ، ریال مەدرید كشایەوە لە كڕینی هێڕشبەرە فەڕەنسییەكەو دواتر پەیامێكی جیاواز و تووندی بۆ پاریس سانجێرمان نارد.\nرامۆن ئەلڤارێز، رۆژنامەنووسی ئیسپانی بڵاویكردۆتەوە، دوایی ئەوەی ریال مەدرید لە كڕینی مباپێ كشایەوە، پەیامێكی بۆ پاریس سانجێرمان ناردووەو تێیدا هاتووە" لە جێگەی ئەوەی ئێمە ئێستا 200 ملیۆن یۆرۆ بە ئێوە بدەین، هاوینی داهاتوو لە پێش چاوی ئێوە، كیلیان مباپێ بەخۆڕایی دەگوازینەوە ریال مەدرید و ئێوەش دەبێت زیانێكی زۆر بكەن".\nهەرچەندە ریال مەدرید دوو ئۆفەری پێشكەشی پاریس سانجێرمان كرد و ئامادە بوو، لە پێناو مباپێ 180 ملیۆن یۆرۆ بە یانە فەڕەنسییەكە بدات، بەڵام PSG دوای نرخێكی سەروو 200 ملیۆن یۆرۆ دەكرد، مێرێنگیش بەم نرخە رازی نەبوو و ناچار بە كشانەوە بوو.\nبەر لە 12 كاتژمێر لە داخستنی میركاتۆی هاوینە بۆ گواستنەوەی یاریزانان پاریس سان جێرمان سوورە لەسەر ئەوەی مباپی بهێڵێتەوە، یاریزانەكەش لە دوایین قسەكانی ناسر خلێفی سەرۆكی پاریس سان جێرمانی شۆك كردوە.\nلەم بارەیەوە رۆژنامە فەڕەنسییەكان ئاشكرایان كردوە كە مباپی بەر لە رۆیشتنی بۆ كامپی مەشقەكانی هەڵبژاردەی فەڕەنسا بە ناسر خلێفی سەرۆكی پاریس و دەستەی كارگێڕی یانەكەی راگەیاندوە كە ئەو هەرگیز گرێبەستی تازە ناكاتەوە هەر چەندە گرێبەستەكەشی گرانبەها بێت بۆیە ئەگەر لەم هاوینەدا رێگەی نەدرێت بچێتە ریال مەدرید ئەوا ناچار دەبێت بۆ هاوینی داهاتوو بە خۆڕایی بڕوات.\nلەدرێژەی هەواڵكەدا هاتووە، كە پلانی خلێفی ئەوەیە كە دوای تەواوبوونی میركاتی هاوینە هەوڵی خۆی بخاتە گەڕ و ئۆفەرێكی گەورە بە مووچەیەكی گەورە پێشكەش بە مباپی بكات تا رازی بكات، بەڵام قسەكانی مباپی ئەوە دەردەخات كە یاریزانەكە سوورە لەسەر ئەوەی هیچ گرێبەستێك لە پاریس تازە نەكاتەوە.


هێزه‌کانی حکومه‌تی لیبیا ئه‌مباره‌کانی سووته‌مه‌نی سه‌رهه‌ڵـداوان بۆردومان ده‌که‌ن\nی مانگی پـێنج ٠٧, ٢٠١١\nدوو پـیاو هه‌وڵی کوژاندنه‌وه‌ی ئاگری ئه‌مبارێـکی سووته‌مه‌نی له مسڕاته ده‌ده‌ن که له لایه‌ن هێزه‌کانی قه‌زافیـیه‌وه بۆردومان کراوه، شه‌ممه 7 ی پـێـنجی 2011\nهێزه‌کانی حکومه‌تی لیبیا بۆردومانی 4 ئه‌مباری گه‌وره‌ی سووته‌مه‌نیان له شاری میسڕاته کردووه و ده‌رئه‌نجام ته‌نها سه‌رچاوه‌ی سوته‌مه‌نی له شاره‌که‌دا له ناوده‌به‌ن. شاری میسڕاته دوا شاره که له هه‌رێمی خۆرئاوای وڵات له ژێر کۆنتڕۆڵی سه‌رهه‌ڵداواندا مابێته‌وه. شاری ناوبراو وا بۆ پتر بۆ 2 مانگه له ژێر گه‌مارۆی هێزه‌کانی موعه‌ممه‌ر قه‌زافیدایه.\nله لایه‌کی تره‌وه دوێنێ حکومه‌تی لیبیا به توندی ڕه‌خنه‌ی له پـلانێـکی نێونه‌ته‌وه‌یی گرت په‌یوه‌ست به ناردنی ملیۆنه‌ها دۆلار وه‌ک کۆمه‌ک بۆ سه‌رهه‌ڵـداوان و هه‌وره‌ها هاوڵاتیانی سیڤیلی لیبی.\nله‌و باره‌یه‌وه جێـگری وه‌زیری ده‌ره‌وه‌ی لیبیا دوێنێ هه‌ینی گوتی لیبیا ده‌وڵه‌تێـکی سه‌روه‌ره، هه‌ر بۆیه پـلانی پـێدانی پاره‌ی لیبیا بۆ سه‌رهه‌ڵداوان هێندی کاری چه‌ته‌یی وایه.\nئه‌وه‌ی شـایانی باسه ڕۆژی پـێـنجشه‌ممه‌ی ڕابردوو 22 وڵاتی ناسراو به گرووپی په‌یوه‌ندی لیبیا ڕێـکه‌وتن له‌سه‌ر دابینکردنی بوجه بۆ یارمه‌تیدانی ئۆپـۆزسیۆنی لیبی که بۆ مه‌به‌سـته‌کانی کڕینی به‌نزین و خۆراک و ده‌رمان و هه‌روه‌ها که‌ره‌سـته‌ی له‌شـکری به‌کارده‌هێنرێن له‌و ناوچانه‌ی له ژێر کۆنتڕۆڵی ئۆپـۆزسیۆندان.\nله‌و باره‌یه‌وه وڵاته یه‌کگرتووه‌کانی ئه‌مه‌ریکا گوتی ئه‌و کارده‌کات بۆ ئازادکردنی بڕێـک له‌و 30 ملیار دۆلاره پاره سڕکراوه‌ی لیبیا که له ئه‌مه‌ریکادایه، ئه‌مه‌ش به مه‌به‌سـتی هاوکاریکردنه بۆ هه‌وڵه‌کانی دابینکردنی پاره بۆ ئۆپـۆزسیۆنی لیبی.\nله لایه‌کی تره‌وه ڕێـکخراوی لێبوردنی نێونه‌ته‌وه‌یی مافه‌کانی مرۆڤ دوێنێ ڕایگه‌یاند هێزه‌کانی سه‌ر به موعه‌ممه‌ر قه‌زافی سه‌رۆکی لیبی پـێده‌چێت تاوانی جه‌نگیان له شـاری گه‌مارۆدراوی مسڕاته ئه‌نجام دابێت.\nڕێـکخراوی ئاماژه پـێدراو ڕاپـۆرتێـکی له‌و باره‌یه‌وه بڵاوکردۆته‌وه و ده‌ڵێت هێزه‌کانی به‌ڕێز قه‌زافی به شێویه‌کی نایاسایی هاوڵاتیانی سیڤیلیان له هێرشه‌کانیاندا به‌بێ ده‌سـتپاراستن و به هه‌ڕه‌مه‌کی کوشـتووه و تۆپی قورس و موشه‌ک و هه‌روه‌ها بۆمبی هێشوویـیان به‌کارهێناوه.


پەتای کۆرۆنا، پەتای توندوتیژی دژی ژنان – كولتور مه‌گه‌زین\nكۆرۆنا ٢٠٢٠ - Corona 2020گوتار\nهۆزان مەحمود – دۆسیه‌ی كۆرۆنا ٢٠٢٠\nBy هۆزان مه‌حمود\t Last updated نیسان 1, 2020\nكۆرۆنا و توندویژی دژی ژنان\nلەگەڵ بڵاوبونەوەی پەتای کۆرۆنا و هەڵمەتی بەرەنگاربوونەوەی دەوڵەتان بۆ کەمکردنەوه و دواجار وەستاندنی ئەم پەتایە، بڕیاری ڕاگرتنی کار و داخستنی شوێنە گشتیەکان درا. زۆر پێوانەیان ڕەچاوکرد، هەر لە دانانی بودجە و داخستنی کۆی شارەکان و وڵاتان ومەرزەکانەوه بیگرە تا دەگاتە بانگەواز بۆ وەستاندنی جەنگەکان لەسەرتاسەری دونیادا بۆ ئەوەی دەوڵەتان کاتیان هەبێت بۆ بەرەنگاربوونەوەی پەتای کۆرۆنا. بەڵام لە ڕاستیدا هیچ کام لەم دەوڵەتانە لە پلان و ستراتیژیاندا بیریان لە پەتایەکی کوشندەتر و مێژووی تر نەکردەوە کە ئەویش توندوتیژی خێزانیە، کە دەکرێت بە هۆی مانەوەی زۆرەملێ و قەدەغەکردنی هاتوچۆ و تێکەڵاوی کۆمەڵایەتی ئاستی توندوتیژی دژی ژنان و منداڵان بەرزبکاتەوە.\nپەتای کۆرۆنا و پەتای توندتیژی دژنان لەزۆر ڕوەوە لەیەک دەچن، هەردوکیان سنوور، نەتەوە و ڕەنگی پێست، ئاین و زمان و تەمەن، پێگەی سیاسی و کۆمەڵایەتی و ئابوری ناناسن، واتە جیهانین. فێمینیستەکان زۆر دەمێکە توندوتیژی لە دژی ژنانیان وەک پەتا-Pandemic ی جیهانی ناوزەد کردووە، چونکە ژنان لەسەرتاسەری جیهاندا بە شێوازی جیاواز و لە کات و شوێنی جیاوازدا دووچاری توندوتیژی دەبنەوە. پەتای توندوتیژی دژی ژنان لەناو ماڵ و لە شوێنی کار و فەزای گشتیدا ئەکتێکی ڕۆژانەیە. بەڵام لەگەڵ هەموو کارەساتە سروشتی و مرۆڤکرد و پەتا و نائارامیە سیاسی و کۆمەڵایەتیەکاندا زیاتر دەبێت و فۆرمەکەشی دەگۆڕێت بەپێی کات و شوێن.\nهەر لەسەرەتای تەنینەوەی پەتای کۆرۆنادا زۆرێک لە فێمینیستەکان و ڕێکخراوەکانی ژنان لە ئەوروپا هۆشداریان دا کە ئەم کارەساتە کاریگەری نەرێنی دەبێت بۆسەر ژیانی ژنان لە ڕووی ئابوری و کۆمەڵایەتی و تەندروستییەوە. لە وڵاتێکی وەکو بەریتانیادا فێمینیستەکان هەر زوو هۆشداریان دا لەو کێشانەی کە بەهۆی ئەم دۆخە نوێیەوە ڕووبەڕووی ژنان دەبێتەوە. بەو پێیەی ژنان لەسەدا هەشتای کارمەندانی تەندروستی و چاودێری ساڵمەندان پێکدێنن لەڕیزی پێشەوەی جەنگدان لە دژی ئەم ڤایرۆسە و بەمەش ژیانیان دەکەوێتەمه‌ترسییه‌وه. لەگەڵ ئەوەشدا، ئەوانەی کە بێکار دەکرێن زۆرینەی ژنن، چونکە ژنان لەهەموو سێکتەرەکاندا بە بەراوورد بە پیاوان؛ کارەکانیان کۆنتراکتی کاتی، کەم دەرامەت و یان کاری بێ کۆنتراکتن کە وا دەکات خاوەن کار زۆر بە ئاسانی دەستبەرداریان بێت. ئەمەش ڕیسکی بێکاری، هەژاری، بێ خانەیی، بە دواوەیە کە توشی تێکچوونی باری دەرونی و کۆمەڵایەتیان دەکات. هەروەها ژنانی پەنابەر، دایکانی تەنها، کەمئەندامان و ژنانی سەر بەکەمایەتیەکان لە ڕیزبەندی ئەو ژنانەن کە ئەم پەتایەکاریگەری نەرێنی زۆری دەبێت لەسەریان (١)\nلە وڵاتانی وەکو ئەڵمانیا و بەریتانیا و فەرەنسا و ئیسپانیا و ئیتاڵیا و چین و زۆرێکی تربەپێی ئامارەکان ڕێژەی توندوتیژی لە هەڵکشانێکی ترسناکدایە، ئەمەش بەهۆی ئەوەی ژنان و منداڵان کاتێکی زۆرتر لەماڵەکاندا لەگەڵ پیاوە توندوتیژەکاندا بەسەردەبەن. لە فەرەنسا بە پێی ئامارەکان ڕێژەی توندوتیژی خێزانی بەرزبۆتەوە بۆ سی لەسەد. وەزیری یەکسانی فه‌ڕه‌نسا ئەو وڵاتە بڕیاریداوە، کە داوا لە هۆتێلەکان بکات کە ژوورە چۆڵەکانیان بدەنە ئەو ژن و منداڵانەی لە دەست هەڕەشە و توندتیژی ڕادەکەن و حکومەت خەرجیان دەدات. بەهەمان شێوە لە بەریتانیاش ڕێکخراوەکانی ژنان داوایان لە هۆتێلەکان کردووە کە ژوورە چۆڵەکانیان بخەنە خزمەت ئەو ژن و منداڵانەی ڕووبەڕووی توندوتیژی خێزانی بوونەتەوە. هەروەها هەندێک لە ڕێکخراوەکانی ژنان هێڵی گەرمیان ڕاگەیاندووە، کە بیست و چوار كاژێر هاوکاری دەروونی و ڕاوێژی پراکتیکی پێشکەش بەژنان دەکات، کە ژیانیان لە ژێر هەڕەشەی مەرگدایە لەلایەن پیاوانەوە. (٢)\nلێرەوە بۆمان دەردەکەوێت کە ژنان دووجار لەژێر هەرەشەدان، جارێک لە پەتای کرۆرۆنا و جارێک بەهۆی توندوتیژی پیاوەوە. ئەگەر لە وڵاتانی ئەوروپا و ئەمریکا و چین و ئەوانی تر ڕێژەی توندوتیژی لە هەڵکشاندا بێت، بێگومان کوردستان بێبەری لەمە نییە.\nلە کوردستاندا بە شێوەیەکی گشتی ئامادەیی ژنان لە سێکتەرە جیاوازەکان و فەزای گشتیدا زۆر کەمترە لەچاو پیاواندا. لەم ساڵانەی دوایدا شاهیدی ئەوەبووین کە هەندێک لە ژنانیش کەوتنە کردنەوەی دوکان و چێشتخانە و کافێتریا بۆ به‌ده‌ستهێنانی بژێویی ژیانیان. بەڵام بە شێوەیەکی گشتی دەتوانین بڵێین دابەش بوونی فەزای گشتی و تایبەتی لە کۆمەڵگەی کوریدا زۆر زاڵە ،بەشێوەیەکی ترادیسیۆنی، نه‌ریتگه‌رایی، کە فەزای گشتی تایبەتە بە پیاو و فەزای تایبەتیش کە ناوماڵ و ئەرکەکانی دەگرێتەوە تایبەتە بە ژن. داخستنی شوێنی کار و ناردنە ماڵەوەی خەڵک، ئەو ژنانەشی گرتۆتەوە کە کاردەکەن لە سێکتەرە جیاوازەکان و ئەوانەشی خاوەن کاری سەربەخۆی خۆیانن. لێرەدا ژنان لە ڕووی ئابووریەوە لاواز دەبن و بەتایبەت ئەوانەی کە هیچ مووچەیەکیان نییە، هەژاری زۆرتر ڕووویان تێدەکات. بێگومان بێكاری و چونه ماڵه‌وه‌ی پیاوان و داخرانی قوتابخانه‌كان ئه‌مانه هه‌مووی ئه‌ركی ژن دووبه‌رابه‌ر ده‌كاته‌وه له‌ماڵه‌وه. به‌هه‌مان شێوه‌یش ئه‌گه‌ری توندوتیژی پیاوانی زیاترده‌بێت له حاڵه‌تانه‌دا.\nهەر لە سەرەتاکانی ماڵنشینکردنی خەڵکەوە لە کوردستان، لە فەیسبووک و تۆڕە کۆمەڵایەتیەکانیدا بە گشتی شاهیدی کۆمەڵێک وێنەی پیاوان بووین کە گوایە قاپ دەشۆن و خواردن ئامادە دەکەن. بێگومان ئەمانە لە فۆرمی نوکتە و گاڵتەکردندا بە ژن خۆی نمایشدەکرد. لێرەوە وا نمایشکرا کە ناوماڵ؛ کە سەرپەرشتی كردنی منداڵ و ڕێکخستنی کارەکانی ناوماڵ ده‌گرێته‌خۆی، تەنها کاری ژنانە و ئەگەر پیاو بکرێتە ناو چواردیواری ماڵەوە و بەناچاری قاپ بشوات یان چێشت لێبنێت، ئەوا شتێکی قێزەون و سووک و پلەنزمە لە ئاست هەیبەت و پیاوەتی پیاوی کورددا نییە.\nزۆرن ئەم کلیپ و پۆستەر و نوکتە و لایڤ و نوسینانەی کە ڕۆژانە و لەم ماوەیەدا لە دژی ژن و کاری ناوماڵ و منداڵ بەخێوکردن و سەرپەرشتی کردنی ماڵ بینیمانن، بە گشتی دەچنە خانەی بێزاری لە ناوماڵ، بۆڵەبۆڵی ژن، قاوقیژی منداڵ و ئەرکی تاقەت پڕوکێنی ناوماڵ، کە پیاوان تەنانەت تاقەتیان نییە لەو ناوەشدا بوەستن کاتێک ژن ئەم کارانە دەکات. لەلایەکی ترەوە نیشاندانی ژن کە پیاو هەڵدەداتە دەرەوە و بێزاربووە لێی. گه‌ر وردتر له‌م دیمه‌نه بڕوانین ده‌بینین كه ئه‌مه ده‌چێته خانه‌ی (توندوتیژی ڕه‌مزییه‌وه) كه‌له ڕێگه‌ی زمان و نوسین و بڵاوكردنه‌وه‌ی نوكته و ڤیدیۆ كلیپه‌وه‌یه له تۆڕه كۆمه‌ڵایه‌تیه‌كاندا. به‌هه‌مان شێوه گه‌ر كۆمێنته‌كانیش سه‌یربكه‌ین كه له‌ژێر هه‌ر پۆستێك، نوكته‌یه‌ك یان ڤیدیۆیه‌كدا نوسراوه ئه‌وا ئاستی ئه‌و هێرش و په‌لاماردانانه ده‌بینین له‌دژی ژنان.\nئەمانە هەمووی دوو وێنەی بە ئێمە نیشاندا، لەلایەک بۆ یەکەمجار و بەزۆرە ملێ پیاوان کرانە ماڵەوە، خۆیان بینیان کە ژیانی ژنان بەدەست کاری ناوماڵ و منداڵداری و سەرپەرشتی خێزانەوە چ بێزارکەر و تاقەت پڕۆکێنە. وێنەی دووهەم تۆخ کردنەوەی سنووری نێوان فەزای گشتی و تایبەتی بوو، کە جارێکی تر پیاوان بە نوکتە و ناڕەزایەتی دەربڕین بەرامبەر مانەوە لەماڵ گوزارشتیان لێوەدەکرد. بەهانەیان ئەوەبوو کە گوایە فەزای تایبەتی ناوماڵ شوێنی ئەوان نییە ونامۆن بەو فەزایە و چی دەگوزەرێت لەو چوارچێوەیەدا. ئەو جۆرە پیاوانە کاری ناوماڵیان بۆ پیاوان بە (ژنانی – بوون) ناوزەد دەکرد. ژنانیبوون بەمانای ئەکتێکی (ناپیاوانەEmasculating-) کە بەشێکە لە سیستمێکی دابەشکاری ڕۆڵە جێندەریەکان بە شێوەیەکی دواکەوتوانە سنوورەکانی ژنبوون و پیاو بوون دیاریدەکات و بەردەوامی پێدەدات. (٣) چونکە لەم ڕوانگەیەوە ژن و پیاو ئەرک و ڕۆڵەکانیان جیاوازە و گەر پیاو ئەو کارانە بکات کە ژن پێیهەڵدەستێتە ئەوا دەبێتە ژنانی و لە پیاوەتی لایداوە.\nبێگومان ئەمە هەموو وێنەکە نیە و پیاوانێکی تر هەبوون بەتایبەت لەناو گەنجاندا کە ڕەخنەی ئەو پۆستەر و نوکتە و ڤیدیۆیانەیان کرد و پێیان سەیربوو کە پیاوانێک هەن تا ئێستاش نازانن خواردن دروستبکەن و بەشێوەیەکی دژە ژنانە گوزارش لە فەزای ناوماڵ دەکەن. هەروەها لۆمەی پیاویان دەکرد کە بۆچی دەبێت ژنێک خزمەتی بکات.\nلێرەوە هەست دەکەم درزێک دروست بووە لەناو پیاوەتی کوردیدا، بەوەی بەشێک لەپیاوان هەوڵدەدەن کاری ناوماڵ بکەن، هەرچەند لە بنەڕەتدا بەکاری ژنانی دەزانن و پێیان وایە ئەوان هاوکاری ژنەکان دەکەن، بەڵام دیسان ئەمە سەرەتایەکی باشە. لێدان لەو پیاوەتییە تیژ و سەقەتەی کورد گرنگە، هەر درز و کەلێنێک گرنگە سوودی لێوەربگیرێت و کاری ناوماڵ و بەخێوکردن و پەروەردەی منداڵان بکرێتە ئەرکی هاوبەش. بەمشێوەیە فەزای گشتی و تایبەتیش دەکرێت شوێنێک بێت تاقەت پڕوکێن نەبێت. ژنان دەتوانن سوود لەم دەرفەتە وەرگرن بۆ بەشدارکردنی پیاوان لە کار و بارو ئەرکی ناوماڵ و منداڵ پەروەردەکردندا. لێرەوە دەتوانن ژیانی هاوبەش بەمانا پراکتیکی و مرۆییەکەی بکەنە پێکەوە ژیانێکی تەندروست و ئاسودە.\nئەوەی کە ڕێکخراوەکانی ژنان دەیانتوانی بیکەن و نەیانکرد وەک هەموو جارەکانی تر و کێشەکانی تر، نەبوونی کارکردنێکی هەمەلایەنە و وردبینانە بوو بۆ ئەم دۆخە. ئەم ڕێکخراوانەش وەک هەموو کەسێکی تر چوونە ماڵ و نە هێڵێکی گەرم، نە بڵاوکردنەوەی هۆشیاری و زانیاری بەسوود لەسەر چۆنێتی مامەڵەکردن لەم کاتانەدا نەخرایە بەردەست خەڵک.\nئەم کارانە دەکرا هەر لەڕێگەی تۆڕە کۆمەڵایەتیەکان و سایتەکانی خۆیانەوە بکرایە، یان هۆشداری بدەن لەسەر ڕوودانی توندوتیژی خێزانی و لەو حاڵەتەدا چ بکرێت. هەروەها هیچ ڕایەکیان نەبوو لەبەرامبەر ڕێنمایەکانی حکومەت و هیچ داخوازیەکیان نەخستە بەردەم حکومەت، بۆئەوەی لەم دۆخانەدا دۆزی توندوتیژی خێزانی لە دژی ژنان و منداڵان فەرامۆش نەکرێت بەهۆی ئەوەی سەرقاڵی نەهێشتنی پەتای کۆرۆنان.\nکانونی دووهەم 11, 2021\nئیلول 19, 2020\nبە گشتی ئەوەندەی من گەڕام و ویستم بزانم چی کراوە، بەداخەوە هیچم بەرچاونەکەوت کە ڕێکخراوەکانی ژنان کردبێتیان لەو ئاسته‌دا . بەهەمان شێوە زانکۆکان و سێنتەرەکانی لێکۆڵینەوە لە جێندەر و زانستە کۆمەڵایەتی و ئابووریەکان دەکرا پێشنیار و هۆشداریان هەبوایە لەسەر لایەنی جێندەری، ئابووری و کۆمەڵایەتی ئەم بەزۆر لەماڵ مانەوەیە. لەم دۆخەدا تەنانەت ڕێنوێنی حکومەتیان بکردایە لەسەر ئەوەی چ بکرێت دۆخێکی وەهادا، و لەئەگەری روودانی توندوتیژی خێزانیدا.\nبەداخەوە ئەوەی لەزۆربەی کاتە هەستیارەکاندا بەدیدەکرێت ئه‌وه‌یه، کە شتێک بوونی نییە بەناوی کۆمەڵگەی مەدەنی، ڕێکخراوی ژنان و یەک لەشکر ڕاوێژکار و لێکۆڵەر و کاربەدەست کە لەسەر دۆزی ژن ده‌ژمێردرێن و دەژین و پیشەوانن، ئەمانە بارن بەسەر سامانی گشتی کۆمەڵگەوە بەهەمان شێوەی پەرلەمانتاران و به‌ڕێوبه‌ڕه گشتیه‌كانی حیزب و هتد.\nڕێکخراوەکانی ژنان له كوردستان دەبوایە لەگەڵ تیمەکانی تەندروستی و نەخۆشخانەکان هاوکار بن، بۆئەوەی کاتێک ژنێک منداڵی ببێت یان منداڵی لەبار بچێت، چیبکات؟! یان لەگەڵ هۆتێلەکان قسەبکەن کە داڵدەی ژنان و خێزانە بێلانەکان بدەن. هەروەها پرسی ئەو ژنانەی کە دەستفرۆشی دەکەن، یان دوکاندار وکاری سەربەخۆدەکەن، ئەمانە چۆن بژین؟ دەکرا پێشنیارتان هەبوایە بۆ حکومەت. ئه‌مانه و زۆر کاریتر کە دەکرا بکرێت و هاوئاهەنگی لەگەڵ دامودەزگاکانی حکومەت بکرایە. بە پابەند بوون بە ڕێنماییە تەندروستیەکانەوە کاری باش بکرایە و داهێنەر بن تیایدا. بەڵام مەخابن کۆمەڵگەی مەدەنی کوردی، کۆمەڵگەی ناو هۆتێڵە پێنج ئه‌ستێره‌کان و هۆڵە داخراوەکانه و ئۆفیسەکانیانن كه بە گردەکانەوەن. هەروەک چۆن حیزبەکان و سەرکردەکانیان هەریەکە و گردێکی شاری داگیرکردووە، ئەمانەش هەریەکەو ئۆفیسێکی کەشخەی بە گردێکەوە لە گرانترین گەڕەکەکانی شار داناوە و لە کاتە هەستیارەکاندا بەر لەهەموو کەس دەرگای ئۆفیسەکانیان دادەخەن و قەرەنتینە دەبن.\n1- Sophie Gallagher- The Independent; This is why the Coronavirus Bill will hit women hardest according to experts:\n2- Lockdowns around the world bring rise in domestic violence-The Guardian:\nCleaver, F. 2002. Men and Masculinities: New Directions in Gender and Development. In Making Men Matter: Men, Masculinities and Gender Relations in Development, ed. F. Cleaver, London: Zed Books.\nبۆ كۆی بابه‌ته‌كانی ته‌وه‌ره‌ی كۆرۆنا ٢٠٢٠ – كرته بكه‌ره سه‌ر ئه‌م به‌سته‌ره‌ی خواره‌وه\nلەژێر بنمیچی ماڵەکاندا


ئەپ و نەرمەکاڵا Archives - Page 37 of 40 - کەی ئای تی ئێن\nهەر سیستەمێکی وەرگەرخستن وابەستەیە بە کۆمەڵێک پەڕگە. سیستەمی ئەندرۆیدیش پێکدێت لە کۆمەڵێک پەڕگە (فایل) کە بەشێکی زۆر گرنگی سیستەمەکەن و سیستەم بەو پەڕگانەوە بەندە. هەندێ جاریش کە پەڕگەیەکمان ون کردووە یان پێویستمان بە پەڕگەیەکە دایبگرین ئیتر هەر پەڕگەیەکی سەرەکی بێت…\n8 ته‌مموز، 2016 محمد کازم\nدواین وەشانی نەرمەکاڵای Snagit نوێکرایەوە بە چەندین گۆرانکاری بۆ سسیتەمی ویندۆز و ماک\nفێرخوازانی کەی ئای تی ئێن لە بابەتی ئەمجارەمدا باسی نەرمەکاڵایەکی بەهێز دەکەم بۆتان، ئەویش نەرمەکاڵای سناگیتە هەریەک لە ئێمە و مانان رۆژانە ئیشمان بەم نەرمەکاڵایە دەبێت بەتایبەتی بۆ ئەو کەسانەی رۆژانە بابەتی فێرکاری جۆرا و جۆر ئامادە دەکەن دەتوان سود…\n2 ته‌مموز، 2016 شەماڵ صالح\nدواى ئەوەى کۆمپانیاى مایکرۆسۆفتى ئەمریکى چەند ڕۆژێک پێش ئێستا ڤیدیۆیێکى بڵاوکردەوە کە تێێدا وێبگەڕەکەى مایکرۆسۆفت کە بە ئێج ناسراوە سەرکەوت بەسەر وێبگەڕە بەنێوبانگەکانى تر (کرۆم و فایەرفۆکس و ئۆپێرا) لەبارەى ئەوەى کە کام وێبگەڕ کەمترین وزەى باترى بە فیڕۆ دەبات،…\n25 حوزه‌یران، 2016 دیاری شێرزاد\nئەمانە کۆمەڵێک نەرمەکاڵان بۆ ئەوانەی دەیانەوێت فێری کاری مۆنتاژ بن و پێویستە سەرەتا لە هەندێک نەرمەکاڵا و پڕۆژەی سەرەتاییەوە دەست پێبکەن بۆ ئەوەی سەرەتا هەندێک کاری سەرەتای پێبکەن کە چەندین پڕۆژەی ئامادەکراو کەرەستەی بەردەستیان تێدایە دواتر ئاست ئاستی لێهاتووی خۆیان…\n18 حوزه‌یران، 2016 سەلمان خالید\nبەرنامەی Aiseesoft FoneLab کە بەرنامەیەکی تایبەتە بە سیستەمی وەگەڕخەری ویندۆز و بەکاردێت بۆ گەڕاندنەوەی پەرگە سڕاوەکانی ئامێرەکانی iPhone/ iPad/ iPod بۆتە خۆڕایی کە نرخەکەی ٧٩.٩٥$ـی دۆلاری ئەمریکییە. لەم لینکەوە دەتوانن دایگرن بۆ کۆمپیوتەر: داگرتن\n17 حوزه‌یران، 2016 مەنسوڕ بڵباس\nSlimjet وێبگەڕێکی نوێ بە چەندیین تایبەتمەندی سەرنجڕاکێشەوە دابگرە.\nدیارە هەریەکێک لە بەکارهێنەرانی ئینتەرنێت پێویستیان بە بەکارهێنانی وێبگەڕێک هەیە تاوەکو بتوانن بەو شێوازەی دەیانەوێت سوود لە ماڵپەرەکان وەربگرن و گەڕانی خۆیان بەناو ماڵپەڕەکان ئەنجام بدەن. لە ڕۆژگاری ئەمڕۆدا بەردەوام چەندین وێبگەڕ دەبینین کە لەلایەن گەشەپێدەرانەوە بڵاودەکرێنەوە بەڵام دەبێت هەوڵبدەین…\n17 حوزه‌یران، 2016 ئۆسکار ئەیوب\nداگرتنی ڤیدیۆکانی ماڵپەڕی یوتوب لە کۆمپیوتەر بە شێوەی MP4 و MP3 بە ئاسانترین شێوە\nبێگومان زۆرێکمان ڕۆژانە لە ڕێگەی کۆمپیوتەرەوە سەیری ڤیدیۆکان دەکەین و کۆمپیوتەر بەکار دەهێنین، یەکێکیش لە دیارترین ئەو بەرنامانەی بۆ کۆمپیوتەر بەکاردێت بۆ داگرتنی ڤیدیۆ بەرنامەی ” Internet Download Manger ”ـە، بەڵام بە هۆی نوێکردنەوەی وەشانەکەی کە ڕۆژانە دەردەچێت زۆر جار…\n5 حوزه‌یران، 2016 مەنسوڕ بڵباس\nفەرهەنگی زەوی ناسی (ئینگلیزی-کوردی) بۆ کۆمپیوتەر دابگرە!\nبێگومان دەوڵەمەندکردنی زمانی کوردی لەڕووی ئەلیکترۆنییەوە ئەرکی سەرشانی هەمووانە. جا ئەم پڕۆسەیە لەڕێگەی بڵاوکردنەوەی بابەت و کتێب و فەرهەنگی نوسراوەوە بێت یان لەڕێگەی بەرنامەکانی کۆمپیوتەر و مۆبایل بێت. گومان لەوەدا نییە ئەو سەردەمەی ئێمە پێیدا گوزەردەکەین سەردەمی خێراتێپەڕاندنی کارەکانە و…\n4 ئایار، 2016 سەردار عبدالله\nسلاو لە فێرخوازانی کەی ئای تی ئێن لەم بابەتەدا بە پێویستم زانی باشترین ئەو نەرمەکاڵایە بکەمە دیاری بۆ فێرخوازانی کەی ئای تی ئێن تا سودی لێوەربگرن بۆ سەیری کردنی زۆربەی کەناڵە ئاسامانیەکان بە تایبەتی کەناڵە وەرزشیەکان و کەناڵەکانی بین سپۆرت سکای…\n30 نیسان، 2016 شاخەوان شەریف\nفێرخوزانی کەی ئای تی ئێن دوای بلاوکردنەوەی بابەتێکم تایبەت بە Sygic بۆ سیستەمی ئەندرۆید، لە ڕێگای نامە و پەیوەندی داوای ئەوەیان دەکرد کە چۆن بۆ سیستەمی ئای ئۆ ئێس سود لەم نەرمەکاڵایە وەربگرین بەڵام لای هەموومان ئاشکرایە کە نەرمەکاڵای سایجیک…\n22 نیسان، 2016 شەماڵ صالح\nماڵپەری sharewareonsale بۆ ئەمڕۆی یەکێک لە باشترین بەرنامەکانی گەڕاندنەوەی پەرگە سڕاوەکانی کردۆتە خۆڕایی بە ناوی EaseUS Data Recovery Wizard Professional کە نرخەکەی ٦٥.٩٥$ـی دۆلاری ئەمریکیە ئێستا ئێوە دەتوانن بە خۆڕایی بە دەستی بهێنن چونکە ئەم ئۆفەرە بۆ ماوەیەکی کاتییە و تەنها ١ رۆژ…\n13 نیسان، 2016 مەنسوڕ بڵباس\nزۆربه‌ی به‌كارهێنه‌رانی سیسته‌می وه‌گه‌ڕخه‌ری ماك دووچاری كێشه‌یه‌ك ده‌بنه‌وه، كه ئه‌ویش بریتیه له كردنه‌وه‌ی ماڵپه‌ڕه‌كان به شێوه‌یه‌كی خودكارانه، به جۆرێك له‌گه‌ڵ كردنه‌وه‌ی هه‌ر لاپه‌ڕه‌یه‌كی نوێ ماڵپه‌ڕێك ده‌كرێته‌وه، كه به زۆری بریتیه له ماڵپه‌ڕی تایبه‌ت به دژه‌ڤایرۆسی ماك كیپه‌ر. هۆكاری ئه‌م كێشه‌یه‌ش…\n23 ئازار، 2016 هۆشمەند کەریم\nسڵاو لە فێرخوازانی کەی ئای تی ئێن، ئێمەومانان ڕۆژانە بەردەوام سەردانی ماڵپەری بەناوبانگی یوتیوب دەکەین بۆ بەدەست هێنانی نوێترین ڤیدیۆکان لە بوارە جیاجیاکان. هەموومان دەزانین کە یوتیوب لەم ساڵانەی رابردوودا بۆ بەکاربەرانی خزمەتگوزاری کەناڵی زیادکردوە بەڵام من نامەمەویت زیاتر لەسەر…\n18 ئازار، 2016 شەماڵ صالح\nئه‌و به‌رنامانه‌ی له بڵاوكردنه‌وه‌یان له ئه‌پ ستۆر سانسۆریان له‌سه‌ره و كۆمپانیای ئه‌پڵ رێگه‌نادات به‌رزبكرێنه‌وه له ستۆریه‌كانی ، كاتێك له‌هه‌ر شوێنێكی تر داونلۆدیان بكه‌یت پشگیری هه‌موو ئامێریك ناكه‌ن یان ریكلامیان له‌سه‌ره. به‌رنامه‌ی Movie Box یه‌كێكه له‌و به‌رنامانه و له‌هه‌مان كاتیشدا به‌رنامه‌یه‌كی…\n14 ئازار، 2016 سۆران علی\nرۆژانه له‌گه‌ل زیادبوونی به‌رنامه و ئه‌پی مۆبایل به‌شێكی گرنگ دیاریكراوه بۆ به‌رنامه‌ی ته‌ندروستی و گرنگی زۆری پێده‌درێت ، به‌رنامه‌ی (تـه‌نـدروستـی) بۆ سیستمی ئه‌ندرۆید یەکێکە لەوانە و زیاتر له (700) بابه‌تی ته‌ندروستی تێـدایه و پێك هاتووه له كۆمه‌ڵێك بابه‌ت ده‌رباره‌ی سوده‌كانی…\n16 شوبات، 2016 سۆران علی\n« یەکەم‹ پێشتر34353637383940دواتر ›کۆتایی »


نوری حەمە عەلی بەرپرسی میحوەری ڕۆژئاوای هێزەکانی پێشمەرگەی کوردستان\nلەمیانەی وتووێژێکی ژیار محەمەد لەبەشی کوردی دەنگی ئەمریکا لەگەڵ نوری حەمە عەلی بەرپرسی میحوەری ڕۆژئاوای هێزەکانی پێشمەرگەی کوردستان دەڵێت" بەدانانی پارێزگار بەهاوکاری عەرەب و تورکمانەکان یەکێتی نیشتمانی کوردستان دەیەویت پاداشتی ڕادەستکردنی کەرکوک لە(16)ی ئۆکتۆبەر و ڕوخانی دوز و ئاوارەکردنی خەڵکەکەی و پێشرەوی بۆ پردێ و هەولێری هێزە عیراقیەکان وەرگرێتەوە هەروەک چۆن لەبەغداد پاداشتەکەی بە پۆستی سەرۆک کۆماری عیراق وەرگرتەوە، د.بەرهەم بەدەنگی ئەو پەرلەمانتار و حیزبانەی ویستیان هەولێر و هەرێمی کوردستان نەهێڵن بووە سەرۆک کۆماری عیراق نه‌ك به‌ده‌نگی كورد، دەشڵێت" ئەگەر قسەکانی ئەرشەد ساڵحی ڕاست نیە ئەی د.بەرهەم بەچی بووە سەرۆک کۆمار بۆ مەگەر برادەرانی یەکێتی چەند کورسییان هەیە لەپەرلەمانی عیراق؟ هەرچەندە هیوادارین یەکێتی شتی وای نەکردبێت، چونکە وەک هێزەکانی میحوەری ڕۆژئاوای کەرکوک یەک پێشمەرگە و کادیرمان پابەند نابین بەو ڕێکەوتنەوە تەنها پابەندین بەفرمان و ڕێنمایی" جەنابی سەرۆک مەسعود بارزانی، دەشڵێت" یەکێتی لەدانانی پارێزگار بۆ کەرکوک پرسی بە ئێـمە نەکردووە بەڵکو پرس بە برا عەرەب و تورکمانەکانی دەکات."\nپێشتر سایتی سۆمەرییەنیوز لەزاری "ئەرشيد ساڵحی" سەرۆکی بەرەی تورکمانی لەکەرکوک بڵاوی کردەوە ڕێکەوتنێک لەنێوان سەرۆک کۆماری عیراق و تورکمانەکانی کەرکەک کراوە بۆ نەگەڕانەوەی پێشمەرگە بۆ کەرکوک، بەڵام پاش کاردانەوەکان نوسینگەی ئەرشەد ساڵحی ڕونکردنەوەیەکی بڵاوکردەوە و ڕایگەیاند" هیچ ڕێکەوتنێکی لەوجۆرە نەکراوە و لێدوانەکەی" شێوێنراوە".\nنوری حەمە عەلی بەرپرسی میحوەری ڕۆژئاوای هێزەکانی پێشمەرگە لەشاری کەرکوک لەسەرەتای وتووێژەکەدا وتی" دەبێت پێشمەرگە و ئەو ئاوارانەی لە(16)ی ئۆکتۆبەرەوە ئاوارە بوون بگەڕێنەوە شاری کەرکوک،هەرکەس ڕێکەوتن بکات لەگەڵ حکومەتی عیراقیدا یا هەر لایەنێکی عیراقی بێ گەڕانەوەی پێشمەرگە و هەڵکردنی ئاڵای کوردستان لەکەرکوک ئەوا دەچێتە ئەو خانە خراپە تایبەتیەی کەخەڵک با بۆخۆی بزانێت و ڕونیبکاتەوە کام خانەیە دەڵێم."\nوتیشی" هیوادارم برادەرانی یەکێتی نیشتمانی کوردستان ئەوکارانەی لەبەغداد و کەرکوک کردویانە دوبارەی نەکەنەوە چونکە لەبەرژەوەندی خەڵکی کەرکوک و یەکڕیزی نیە، هیوادارین ئەو زامانە چاک ببێتەوە بەتایبەت زامەکانی ئێمەی پێشمەرگە ئێمەی پارتی کە لە پردێ و سحێلا بەرگریمان کرد کە دەیانویست پایتەخت و هەرێمی کوردستان نەهێڵن."\nئەو بەرپرسە باڵایەی پێشمەرگە لە ڕۆژئاوای کەرکوک ئەوەشی وت" یەکێتی هەوڵی زۆریدا کۆبونەوەی ئەنجومەنی پارێزگا ڕێک بخات بۆ دانانی پارێزگار بەڵام بۆی نەچووە سەر ئەوەتا ئێستا تورکمان و عەرەب داوای پارێزگار دەکه‌ن جا ئەگەر ئێمە یەک دەنگ و یەکڕیز نەبین پارێزگار و قایمقام و ئەمنیەتی میللەتەکەشمان لەدەست دەچێت لەوێ(کەرکوک)."\nنوری حەمە عەلی وتیشی" جارێ ئێمە ناتوانین بڵێین پارێزگاری کەرکوک کاندیدی یەکێتی دەبێت یان نا؟ بەڵام ئەوە جیایە ئەگەر وەک سەرۆک کۆمارەکە ڕێکبکەون لەگەڵ ئەندامەکانی "غەیری" کورد جا ئەو حیزب و ئەندامانەی کە لە(16)ی ئۆکتۆبەر هاتن کوردستان تێکبدەن ، د.بەرهەم دەنگی لەوانە وەرگرت بوو بەسەرۆک کۆماری عیراق نەک دەنگی لە کورد وەرگرتبێت ئێ مەگەر بۆ پارێزگاریش وابکەن ، جا یەکێتی لەبەغداد پاداشتی (16)ی ئۆکتۆبەری بەسەرۆک کۆمار وەرگرتەوە ئێستاش دەیەوێت لە کەرکوک پاداشتێکی تر وەربگرێتەوە بە پارێزگار."\nبەرپرسی میحوەری ڕۆژئاوای هێزەکانی پێشمەرگە لەقسەکانیدا بە وتەی خۆی ئاماژەی بەو کارانە کرد کە "یەکێتی دەیەوێت پاداشتی پێ وەربگرێتەوە بەدانانی پارێزگاری کەرکوک"، لەو ڕوەوە نوری حەمە عەلی ڕایگەیاند" جا یەکێتی لەکەرکوک چی نەکرد؟! (16)ی ئۆکتۆبەر من کردم؟ دوز ئێـمە ڕوخاندمان؟ خەڵکی دوز ئێـمە ئاوارەمان کردن ، هەوڵی دانانی پارێزگاری کەرکوکیش لەلایەن یەکێتیەوە لەپاداشتی 16ی ئۆکتۆبەرە، یەکێتی دەیەوێت پاداشتی 16ی ئۆکتۆبەر وەربگرێتەوە ئەگەر وانیە بابێن هەموان باسی ئەوە بکەین کە کردویانە لەڕابردوو، جارێ ئێـمە سەرقاڵی پێکهێنانی کابینەی نوێی حکومەتی هەرێمین ناکرێت برادەرانی یەکێتی لەبەغدادەوە بۆ خۆیان خەریک بن بیشیانەوێت لەهەرێم شەریک بن لەگەڵمان، کەرکوک کوردستانیە بەڵام بابێن گفتوگۆ لەسەر پارێزگاری کەرکوک بکەین هەر برادەرێکی کوردی دڵسۆز کە کوردایەتی بکات نەک حیزبایەتی ئێـمە هیچ "مەناعەتێکمان" نیە."\nنوری حەمە عەلی کە هاوکات ئەندامی سەرکردایەتی پارتی دیموکراتی کوردستانیشە، ڕەتیکردەوە یەکێتی پرس و ڕاوێژ و گفتوگۆی لەگەڵ پارتی کردبێت لەسەر دانانی پارێزگاری کەرکوک، وتی" برادەرانی یەکێتی لەسەر پارێزگاری کەرکوک پرس بە ئێـمە ناکەن ئەوان دەچن بۆ لای برا عەرەب و تورکمانەکانیان ، ئەگەر قسەکانی ئەرشەد ساڵحی ڕاست نیە ئەی د.بەرهەم بەچی بووە سەرۆک کۆمار؟! بۆ مەگەر برادەرانی یەکێتی چەند کورسییان هەیە لەپەرلەمانی عیراق؟ هیوادارم ئەوە ڕوونەدات کە یەکێتی پارێزگار دانێ ئەگەر ئەوەی کرد دەبێت برادەرانی یەکێتی چاوەڕێ بکەن هەمان مامەڵەی دیموکراسییان بە زۆرینە و کەمینە لەکابینەی نوێی حکومەتی هەرێم لەگەڵ بکرێت."\nلێپرسراوی میحوەری ڕۆژئاوای هێزەکانی پێشمەرگەی کوردستان لەکەرکوک ڕيتیکردەوە وەک هێزاکانی پێشمەرگە و میحوەرەکەیان پابەندی هیچ ڕێکەوتنێکی لەو شێوە بن ئەگەر چی سەرۆک کۆماری عیراق ئەنجامی دابێت و وتی" ئێـمە پابەند دەبین بە فرمان و ڕێنماییەکانی سەرکردایەتی کورد جەنابی سەرۆک بارزانی کەهەمیشە لەخزمەتی کورد و کورستان بووە بۆیە سەرۆک کۆمارە یا هەرکەس ئەو ڕێکەوتنەی کردبێت بێ گەڕانەوە بۆ سەرۆک بارزانی ئێمە پابەند نابین بەو ڕێکەوتنەوە بەبێ پارتی هیچ شتێک نابێت و ناکرێت چونکە لەسەر ئاستی عیراق و کوردستان حیزبی یەکەمینە، بۆیە ئەگەر لەدەرەوەی پارتی هەر ڕێکەوتنێک بکرێت نەک من بەڵکو یەک پێشمەرگە و کادیرمان پابەند نابێت پێوەی."\nده‌قی وتووێژه‌كه‌ی ژیار محه‌مه‌د له‌گه‌ڵ نوری حه‌مه عه‌لی